text:
Hormatly Prezidentimiz Gurbanguly Berdimuhamedow täze guruljak desgalaryň taslamalary bilen tanyşdy
Türkmenistanyň Prezidenti Gurbanguly Berdimuhamedow täze guruljak dürli maksatly desgalaryň taslamalary bilen tanyşdy. Olary paýtagtymyzy toplumlaýyn gurmagyň, şäher düzümini ösdürmegiň çäklerinde gurmak meýilleşdirilýär.
Ýurdumyzda ýaýbaňlandyrylan düýpli özgertmeleriň çäklerinde ak mermerli paýtagtymyz täze gurlan desgalarynyň gerimi we ajaýyplygy bilen uly täsir galdyrýar. Soňky ýyllarda onuň binagärlik toplumyna täze taryhy döwrüň hem-de milli Liderimiziň ýöredýän döwlet syýasatynyň aýdyň nyşanlaryna öwrülen özboluşly binalaryň we desgalaryň tutuş toplumlary sazlaşykly goşuldy.
Amatly ýaşamak üçin zerur bolan ähli şertleriň döredilýän ýeri — döwrebap, sazlaşykly ösýän şäheriň özboluşly nusgasyny özünde jemlemek bilen, türkmen paýtagty sebit we halkara hyzmatdaşlygynyň ykrar edilen merkezi hökmünde günsaýyn ynamly berkarar bolýar. Aşgabatda gurulýan täze binalar onuň gözelligini artdyrmak bilen çäklenmän, eýsem, ilatyň durmuş derejesini ýokarlandyrmakda hem möhüm orun eýeleýär.
Döwlet Baştutanymyz Gurbanguly Berdimuhamedow iri we ähmiýetli gurluşyk taslamalarynyň başyny başlap, olary amala aşyrmagyň ähli tapgyrlaryny — binagärlik, inženerçilik-tehniki we dizaýnerçilik çözgütlerinden başlap, desgalaryň ulanmaga berilmegine çenli ähli tapgyrlary berk gözegçilikde saklaýar. Şeýlelikde, şu gün paýtagtymyzy hemmetaraplaýyn ösdürmek meselesi öz dowamyna eýe bolup, onuň möhüm ugurlaryna ýanwar aýynyň birinji ýarymynda milli Liderimiziň dikuçarda paýtagtymyz boýunça amala aşyran iş saparynyň barşynda garaldy.
Şonda hormatly Prezidentimiz gurulmagy teklip edilýän desgalaryň hem-de binalaryň ýerlerini guşuçar belentlikden synlady we olaryň guruljak ýerlerini kesgitläp, degişli ýolbaşçylara anyk tabşyryklary berip, olaryň öňünde Aşgabat şäherini dünýäniň gözel hem-de ýaşamak üçin amatly şäherleriniň birine öwürmäge gönükdirilen anyk wezipeleri goýdy.
Şu gün döwlet Baştutanymyz tanyşdyryş çäresiniň geçirilýän ýerine geldi. Bu ýerde täze guruljak desgalar barada aýdyň düşünje berýän taslamalar, çyzgylar görkezildi.
Milli Liderimizi Ministrler Kabinetiniň Başlygynyň orunbasarlary, käbir ministrlikleriň we pudak edaralarynyň ýolbaşçylary, Aşgabat şäheriniň häkimi garşyladylar.
Tanyşdyrmagyň barşynda wise-premýer D.Amangeldiýew ozal berlen tabşyryklaryň ýerine ýetirilişi barada hasabat berip, birnäçe ýylyň dowamynda gurmak meýilleşdirilýän taslamalary döwlet Baştutanymyz Gurbanguly Berdimuhamedowyň garamagyna hödürledi.
Guruljak täze desgalaryň hatarynda döwrebap kaşaň myhmanhana, Halkara maslahatlar merkezi, Halkara kabul ediş merkezi, «Senagat» paýdarlar täjirçilik bankynyň, «Türkmenbaşy» döwlet täjirçilik bankynyň edara binalary, şeýle hem beýik türkmen şahyry we akyldary Magtymguly Pyragynyň ýadygärligi hem-de täze Hökümet münberi bar.
Kaşaň myhmanhananyň binasy ýarym aýlaw şekilli bolup, onuň bu şekili Arçabil we Çandybil şaýollarynyň arasynda, 22,9 gektar meýdanda bina ediler. Onuň düzümine oteliň binasy, Işewürlik merkezi we Apart oteli girer. Binalar bezelende milli türkmen nagyşlary we beýleki bezeg serişdeleri ulanylar.
Myhmanhananyň birinji gatynda esasy hol, beýleki gatlarynda ýokary hilli lýuks, ýarym lýuks we standart otaglar, şeýle hem ýokary wezipeli myhmanlar üçin niýetlenen otaglar ýerleşdiriler. Apartamentleri we myhmanhanalary öz içine alýan apart-oteli bu ýere gelýänleriň hyzmatynda bolar. Binanyň 13-nji gatynda panorama görnüşli restoran, ikinji gatda SPA zolakly howuz, üçünji gatda mejlisler zallary göz öňünde tutular.
Şeýle-de myhmanhananyň meýdançasynda gidropark bilen birleşýän uzynlygy 725 metr bolan derýa, emeli köl, açyk howuz, çüwdürimler, tomusky restoran we kafe ýerleşdiriler. Şeýle hem taslama uzynlygy 600 metr bolan awtomobil ýoluny öz içine alýar.
Birnäçe degişli desgalardan ybarat boljak ýene bir iri toplumlaryň biri Halkara maslahatlar merkezi bolar. Ony hem paýtagtymyzyň günorta böleginde — onuň döwrebap dolandyryş-işewürlik we medeni merkeziniň okgunly kemala gelýän böleginde gurmak teklip edilýär. Bu ýerde täze tehniki we multimediýa enjamlary bilen üpjün edilen, ýokary derejeli forumlary, şol sanda BMG-niň, GDA-nyň çäklerinde duşuşyklary we gepleşikleri, şeýle hem metbugat maslahatlaryny, resminamalara gol çekmek dabaralaryny geçirmek üçin zallary nazara almak bilen ähli şertler göz öňünde tutular.
Täze guruljak desgalaryň sanawynda Halkara kabul ediş merkezi hem bolup, onda merkezi we aýratyn naharhanalar, banket zallary we ýörite enjamlar bilen üpjün edilen aşhanalar, şeýle hem gepleşikleri geçirmek üçin peýdalanyp boljak otaglar ýerleşdiriler.
«Senagat» paýdarlar täjirçilik bankynyň hem-de «Türkmenbaşy» döwlet täjirçilik bankynyň öňdebaryjy tehnologiýalar bilen üpjün ediljek täze belent binalarynda olaryň işgärleriniň önjeýli işlemegi hem-de müşderilere hyzmat etmegi üçin zerur bolan ähli şertler dörediler.
Şeýle hem döwlet Baştutanymyz Gurbanguly Berdimuhamedowyň tabşyrygy boýunça Gündogaryň görnükli şahyry we akyldary Magtymguly Pyragynyň ýadygärliginiň taslamasy işlenip taýýarlanyldy. Ony paýtagtymyzyň günorta böleginde, Köpetdagyň gözel künjeginde bina etmek meýilleşdirilýär. Ýadygärligiň beýikligi 60 metre, durmaly ýeriniň diametri 25 metre deň bolar. Ýadygärlige barýan basgançakly ýola granit düşeler. Şeýle hem bu ýerde meýdany 6 gektara barabar boljak bagy-bossanlyga bürelen seýilgäh gurlar.
Milli Liderimiziň garamagyna täze Hökümet münberiniň taslamasy hödürlenildi. Bu desgany hem Köpetdagyň eteginde gurmak göz öňünde tutulýar. Çünki bu ýerden ak mermerli paýtagtymyzyň gözel keşbi açylýar. Münberiň öňünde ählihalk baýramçylyklaryny we şanly seneler mynasybetli dabaralary geçirmek üçin meýdança ýerleşdiriler. Şeýle hem bu taslamada täze ýollaryň gurluşygy göz öňünde tutulýar.
Soňra milli Liderimize Sport baradaky döwlet komitetiniň edara binasynyň hem-de Milli sport we syýahatçylyk institutynyň sportuň olimpiýa görnüşleri fakultetiniň binalar toplumynyň durkuny täzelemek, 450 orunlyk 5 gatly täze umumy ýaşaýyş jaýyny, 2 gatly köpugurly sport toplumyny gurmak, şeýle hem onuň ýanaşyk ýerlerini abadanlaşdyrmak, dynç alyş zolagyny döretmek we awtoduralgany enjamlaşdyrmak bilen bagly taslamalar görkezildi.
Soňra döwlet Baştutanymyz Gurbanguly Berdimuhamedow «Nusaý» myhmanhanasynyň 2-nji tapgyrynyň taslamasy bilen tanyşdyryldy. Onuň binalaryny S.Türkmenbaşy we Galkynyş köçesiniň çatrygynyň golaýynda gurmak meýilleşdirilýär. Täze myhmanhana binasynda 134 sany otag, şol sanda standart, lýuks we VIP otaglar ýerleşdiriler. Şeýle hem beden taýdan mümkinçilikleri çäkli bolan adamlar üçin niýetlenen otaglar göz öňünde tutular. 150 orunlyk restoran, 180 orunlyk banket zaly, gözellik salony we fitnes zaly myhmanlaryň hyzmatynda bolar. Myhmanhananyň çäginde sütünler, seýilgäh, ýüzülýän açyk howuz, 40 orunlyk bassyrmaly awtoduralga, şeýle hem tehniki binalar ýerleşdiriler.
Ýurdumyzda milli Liderimiz tarapyndan başy başlanyp amala aşyrylýan şähergurluşyk strategiýasynyň möhüm bölegi hemişe durmuş ugry bolup durýar. Şunuň bilen baglylykda, tanyşdyrylyşyň barşynda Ahal welaýatynyň Ak bugdaý etrabynda 200 orunlyk şypahananyň, Aşgabat şäherinde 130 orunlyk Halkara ýanyk şikeslerini bejeriş merkeziniň hem-de paýtagtymyzyň Büzmeýin etrabynda ýaşaýyş jaý toplumynyň taslamalary hormatly Prezidentimiz Gurbanguly Berdimuhamedowyň garamagyna hödürlenildi.
Täze şypahanany gurmaga 12 gektar ýer bölegini bermek meýilleşdirilýär. Şypahananyň binýadynda aşakdaky bölümler: anyklaýyş we maslahat beriş bölümi, fizioterapiýa bölümi, bejeriş, dem alyş, ýürek-damar, nerw, iýmit siňdiriş ulgamlarynyň işjeň dikeldiş hyzmatlary bölümleri açylar.
Toplumyň çäklerinde 3 gatdan ybarat 2 sany ýaşaýyş jaýlaryny gurmak meýilleşdirilýär. Olarda 1 orunlyk otaglaryň 50-si, 2 orunlyk 70 sany, 10 sany lýuks otaglar, şeýle hem 2 gatdan ybarat 2 sany lýuks kottejleri bolar. Mundan başga-da, naharhana, 2 sany ýüzülýän howuz — 1 howuz ulular, 1 howuz çagalar üçin bolar, açyk sport meýdançasy, çagalar üçin oýun meýdançalary, pyýada we welosiped ýodalary hem-de awtoduralga göz öňünde tutulýar.
Halkara ýanyk şikeslerini bejeriş merkezini Aşgabatda Bekrewe köçesinde gurmak maksat edinilýär. Onuň birinji gatynda saglyk öýi, tiz kömek bölümi we maslahat zaly, ikinji gatynda barlaghana, reanimasiýa hem-de dolandyryş bölümleri, üçünji we bäşinji gatyň aralygynda hassalar üçin 2 orunlyk otaglar bolar. Ýerzemin gatda aşhana, ammar, arhiw we beýleki degişli otaglar ýerleşdiriler. Merkeziň abadanlaşdyrylan çäklerinde awtoulaglar üçin üsti açyk duralga göz öňünde tutulýar.
Paýtagtymyzyň Büzmeýin etrabynda täze iri ýaşaýyş toplumy Senagat köçesiniň ugrunda 32 gektar meýdanda peýda bolar. Onuň gurluşygyny bäş ýylyň dowamynda iki tapgyrda amala aşyrmak maksat edinilýär. Taslama laýyklykda, bu ýerde iki we üç otagly 1120 hojalyga niýetlenen 35 sany 4 gatly 32 öýli ýaşaýyş jaýlaryny, 160 orunlyk çagalar bagyny, 600 orunlyk umumybilim berýän mekdebi, inžener ulgamlary, ulag-aragatnaşyk düzümleri bilen bilelikde ýanaşyk ýerlerini abadanlaşdyryp, köpugurly söwda merkezini gurmak göz öňünde tutulýar.
Tanyşdyryşyň dowamynda hormatly Prezidentimiz Gurbanguly Berdimuhamedowyň garamagyna amala aşyrylmagy meýilleşdirilýän taslamalaryň hatarynda Aşgabat şäherini ösdürmegiň nobatdaky 16-njy tapgyrynda guruljak desgalaryň taslamalary görkezildi, ony Magtymguly şaýolunyň ugrunda Taslama we Tähran köçeleriniň aralygynda umumy meýdany 35 gektar ýer böleginde gurmak meýilleşdirilýär.
Baş meýilnama laýyklykda, 1008 hojalyga niýetlenen 10 sany 12 gatly 72 öýli we 6 sany 12 gatly 48 öýli ýaşaýyş jaýlary bina ediler. Bu ýokary amatlykly jaýlarda üç otagly öýleriň 442-si, dört otagly öýleriň 382-si hem-de bäş otagly öýleriň 184-si ýerleşer. Şeýle hem 6 sany ýerasty pyýada geçelgelerini, umumy uzynlygy 5 564 metr bolan ýollary gurmak meýilleşdirilýär.
Taýýarlanan taslamalaryň hatarynda paýtagtymyzda — Tähran köçesiniň ugrunda söwda dynç alyş merkezini gurmak meýilleşdirilýär. Şeýle hem onuň toplumyna işewürlik edara binasy hem-de çagalar dynç alyş merkezi girer. Desgalaryň ýanaşyk ýerleri doly abadanlaşdyrylar we bagy-bossanlyga büreler. Şeýle hem ýollary we ýanýodalary, uzynlygy 500 metr we ini 15 metr bolan emeli kanaly gurmak göz öňünde tutulýar.
Söwda we dynç alyş merkeziniň ýene-de birini Magtymguly şaýoly we Taslama köçesiniň çatrygynda gurmak meýilleşdirilýär. 3 gatly binanyň birinji gatynda supermarket, köpugurly hyzmat we söwda dükanlary bolar, 2-nji gatda alyjylar egin-eşik, sowgatlyk önümleri, hojalyk harytlaryny, elektronika harytlaryny, haly önümlerini satyn alyp bilerler. Şeýle hem bu ýerde toý dabaralaryny geçirmek üçin zal göz öňünde tutular. Binanyň 3-nji gatynda restoranlar, kafeler, çagalar üçin attraksionlar, edara otaglary ýerleşdiriler.
Şeýle hem döwlet Baştutanymyz Gurbanguly Berdimuhamedow “Garagum” köpugurly işewürlik merkezli myhmanhananyň taslamasyna garady. Ol paýtagtymyzyň sazlaşykly ösýän myhmanhana düzüminiň üstüni ýetirer. Myhmanhanany A.Nyýazow şaýoly bilen Hoja Ahmet Ýasawy köçesiniň demirgazyk-gündogar tarapynda umumy meýdany 6,9 gektar meýdanda gurmak meýilleşdirilýär. Binada 87 sany otag — 17-si standart, 8-si suit, 47-si lýuks, 15-si super lýuks otaglar ýerleşdiriler.
Baş meýilnama laýyklykda, myhmanhananyň çüwdürimler bilen bezelen meýdançasynda sport we çagalar oýun meýdançalary, açyk ýüzülýän howuz, bassyrmaly ulag duralgasy bina ediler. Şeýle hem taslama laýyklykda, söwda merkezi, 150 orunlyk restoran, 500 orunlyk toý mekany, gözellik salonlary göz öňünde tutular.
Hödürlenýän taslamalaryň hatarynda Aşgabat Halkara howa menzili üçin hünärmenleri taýýarlaýan okuw merkezi bar.
Hormatly Prezidentimiz Gurbanguly Berdimuhamedow taslamalar bilen içgin tanşyp, paýtagtymyzda amala aşyrylýan toplumlaýyn şähergurluşyk maksatnamasynyň öňde goýlan ähli wezipeleri çözmäge täzeçil we oýlanyşykly çemeleşmäni, öňdebaryjy tehnologiýalary we işleri, iň gowy dünýä tejribesini çekmegi ugur edinýändigini belläp, täze desgalaryň gurluşygynyň gerimini nazarda tutup, olaryň gurluşygyny üç tapgyrda amala aşyrmagyň zerurdygyna ünsi çekdi.
Täze binalar we desgalar gurlanda olaryň maksady we oýlanyşykly ulanylmagy, zerur bolan ýaşaýyş-durmuş, inženerçilik-tehniki we ulag-aragatnaşyk düzüminiň döredilmegi göz öňünde tutulmalydyr.
Häzir Aşgabat sebit we dünýä hyzmatdaşlygynyň merkezine öwrüldi, munuň özi halkara häsiýetli iri çäreleri geçirmek hem-de sany ýylsaýyn artýan daşary ýurtly myhmanlary mynasyp kabul etmek üçin ähli şertleri döretmegiň möhümdigini aňladýar. Bu barada aýtmak bilen, milli Liderimiz birnäçe anyk görkezmeleri, şol sanda täze döwrebap kaşaň myhmanhananyň hem-de Halkara maslahatlar merkeziniň taslamalary babatda tabşyryklary berdi. Bu binalar ähli ölçegleri — gurluşygyň hilinden başlap, üpjünçiligine we bezelişine çenli ýokary dünýä ölçeglerine hem-de şeýle desgalara bildirilýän talaplara laýyk gelmelidir.
Hormatly Prezidentimiziň belleýşi ýaly, täze guruljak ähli binalar paýtagtymyzyň ajaýyp binagärlik toplumy bilen utgaşyp, bu ýerde ozal gurlan desgalar we tebigat bilen sazlaşmalydyr. Olaryň daşky we içki bezelişinde, otaglarynda milli nagyşlary giňden ulanmak gerek, munuň özi binalara aýratyn öwüşgin çaýar.
Hormatly Prezidentimiz Gurbanguly Berdimuhamedow Magtymguly ýadygärliginiň taslamasy bilen tanşyp hem-de oňa belliklerini aýdyp, türkmen halkynyň beýik oglunyň keşbini ebedileşdirýän ýadygärligiň ajaýyp dag gerşinde gurulmagynyň özboluşly manysynyň bardygyny belledi. Ady äleme dolan ussadyň sözleri we pelsepewi pikirleri türkmen edebiýatynyň şöhratyny we watançylyk ruhuny belende galdyryp, diňe milli däl-de, eýsem, dünýä medeniýetiniň genji-hazynasyna girdi.
Bu gün, täze taryhy döwürde Magtymgulynyň öçmez-ýitmez goşgulary Garaşsyzlygyň, halk bitewüliginiň, ene topragymyzda parahatçylygyň we agzybirligiň joşgunly senasy bolup ýaňlanýar. Şahyryň wasp eden öçmejek ynsanperwer gymmatlyklary asyrlar geçse-de, Türkmenistanda we dünýäniň beýleki ýurtlarynda ýaşaýan hoşniýetli adamlaryň hemmesine ýakyn we düşnükli bolup durýar.
Şunuň bilen baglylykda, döwlet Baştutanymyz ýadygärligiň oturdyljak ýerinde köpçülikleýin medeni çäreleri, şol sanda döredijilik duşuşyklaryny, şygryýet agşamlaryny guramak üçin zerur bolan şertleri döretmek bilen bagly bolan ähli meseleleri öwrenmegi tabşyrdy.
Hormatly Prezidentimiz täze Hökümet münberiniň taslamasyna hem birnäçe düzedişleri girizdi, hususan-da, ony bezemek we ýanaşyk ýerleri abadanlaşdyrmak bilen bagly tabşyryklary berdi.
Bedenterbiýäni we sporty ösdürmek, ilaty, ozaly bilen ýaşlary olara çekmegiň Türkmenistanyň döwlet syýasatynyň ileri tutulýan ugurlarynyň biri bolup durýandygyny bellemek bilen, hormatly Prezidentimiz Gurbanguly Berdimuhamedow şeýle taslamalary düýpli işlemegiň möhümdigine ünsi çekdi.
Biziň maksadymyz türgenleri we tälimçileri hemmetaraplaýyn taýýarlamak, olaryň ussatlygyny kämilleşdirmek, bu ulgamyň beýleki hünärmenleriniň hünär derejesini ýokarlandyrmak, abraýly halkara ýaryşlarda Watanymyzyň sport abraýyny mynasyp goramaga ukyply täze, ýaş, zehinli türgenleri ýüze çykarmak we goldamak üçin amatly şertleri üpjün etmek bolup durýar diýip, milli Liderimiz hödürlenen taslamalar babatda degişli maslahatlary berdi. Şunuň bilen baglylykda, Türkmenistanyň Prezidenti sport ulgamyna degişli taslamalar babatda belliklerini aýtdy.
“Nusaý” myhmanhanasynyň ikinji tapgyrynyň hem-de “Garagum” köpugurly işewürlik merkezli myhmanhananyň gurluşygy barada aýdylanda, döwlet Baştutanymyz gadym döwürlerde we häzirki wagtda çäginden möhüm halkara ýollar geçýän ýurdumyzyň geografik ýerleşişi, Bitarap Türkmenistanyň durmuşa geçirýän daşary syýasat ugry daşary ýurtly hyzmatdaşlar bilen netijeli hyzmatdaşlygyň okgunly ösmegini hem-de daşary ýurtly myhmanlaryň sanynyň artmagyny şertlendirýär diýip belledi. Şunuň bilen baglylykda, myhmanhana işewürliginiň uly mümkinçiliklerini amala aşyrmak maksadynda bu ulgama iň gowy tejribäni we öňdebaryjy işleri çekmek gerek diýip, hormatly Prezidentimiz belledi.
Hormatly Prezidentimiz Gurbanguly Berdimuhamedow Ahal welaýatynda şypahananyň, Halkara ýanyk şikeslerini bejeriş merkeziniň, şeýle hem paýtagtymyzyň Büzmeýin etrabynda ýaşaýyş toplumynyň hem-de Aşgabady gurmagyň 16-njy tapgyrynyň taslamalaryna ünsi çekip, durmuş maksatly desgalaryň gurulmagyna örän jogapkärli çemeleşmegiň möhümdigini belledi. Olar halkymyzyň bähbidine hyzmat edip, türkmenistanlylaryň ýokary durmuş ölçeglerini üpjün etmelidir. Milli Liderimiziň belleýşi ýaly, adam hakynda hemmetaraplaýyn alada etmek, adamlaryň oňaýly ýaşamagy we dynç almagy, döredijilikli zähmet çekmegi üçin ähli şertleri döretmek, olaryň saglygyny goramak ileri tutulýan ugur bolmalydyr.
Döwlet Baştutanymyz täze söwda-dynç alyş merkezleriniň gurluşygy barada durup geçmek bilen, olary gurmak meselelerine oýlanyşykly çemeleşmegi, şol sanda bu ýere gelýänleriň medeniýetli dynç almagy üçin ähli amatlyklaryň göz öňünde tutulmalydygyny tabşyrdy.
Milli Liderimiz Okuw merkezini gurmagyň taslamasyny amala aşyrmak babatda hem degişli görkezmeleri berdi. Onda öňdebaryjy usulyýetleriň hem-de tälim beriji tehnologiýalaryň esasynda ýurdumyzyň esasy “howa derwezesi” — döwrebap desgalar toplumyny öz içine alýan Aşgabadyň Halkara howa menzili üçin hünärmenler taýýarlanylar. Onuň 2016-njy ýylyň sentýabrynda açylmagy ýurdumyzyň raýat awiasiýasynyň maddy-enjamlaýyn binýadyny düýpli döwrebaplaşdyrmakda we berkitmekde möhüm ädim boldy, şonuň bilen birlikde, ýokary hünärli işgärlere bolan isleg artdy diýip, hormatly Prezidentimiz Gurbanguly Berdimuhamedow Okuw merkezini täze enjamlar bilen üpjün etmegi tabşyrdy.
Döwlet Baştutanymyz aýdylanlary umumylaşdyryp, işleriň ýokary hilli bolmagynyň hem-de gözellik we ekologiýa babatda, desgalaryň öz wagtynda ulanmaga berilmegini hem goşmak bilen, bu işleri alyp barmaga toplumlaýyn çemeleşmegiň potratçylara hem-de täze gurluşyklary buýrujylara bildirilýän esasy hem-de hökmany talap bolup durýandygyny ýene-de bir gezek nygtady.
Hormatly Prezidentimiz gurluşygy alyp barmaga degişli bäsleşikleri geçirmegi tabşyryp, taslamalary işläp taýýarlanlaryň awtorlyk hukugyny goramak maksady bilen, şol taslamalara hökmany ygtyýarnamanyň wajypdygyny görkezdi.
Häzir biziň gurluşyk senagatymyz uly kuwwata eýedir. Şol kuwwaty täze taslamalary durmuşa geçirmäge ýurdumyzyň önüm öndürijilerini, zerur ýagdaýynda bolsa daşary ýurt maýa goýumlaryny hem çekmek arkaly doly derejede peýdalanmaly. Desgalar gurlanda esasy ýagdaýlaryň ählisini, şol sanda ýurdumyzyň howa şertlerini göz öňünde tutup, diňe saýlanyp alnan ýokary hilli serişdeleri ulanmak gerek diýip, milli Liderimiz aýtdy.
Hormatly Prezidentimiz Gurbanguly Berdimuhamedow döwletimiziň ykdysadyýetimiziň hususy böleginiň goldanylmagyna hem-de ösdürilmegine uly ähmiýet berýändigini, işewürligiň wekilleriniň häzirki wagtda dürli pudaklarda, hususan-da, gurluşyk işewürliginde üstünlikli işleýändiklerini belläp, Türkmenistanyň Senagatçylar we telekeçiler birleşmesiniň başlygy A.Dadaýewe birleşmäniň agzalarynyň ýurdumyzda geçirilýän täze desgalary bina etmek boýunça bäsleşiklere işjeň gatnaşmaklaryna degişli tabşyryk berdi.
Döwlet Baştutanymyz tanyşdyryş çäresini jemlemek bilen, hökümet agzalaryna, degişli ministrlikleriň we pudak edaralarynyň ýolbaşçylaryna, şeýle hem Aşgabat şäheriniň häkimine paýtagtymyzda ýaýbaňlandyrylan şähergurluşyk maksatnamasyny durmuşa geçirmek, jemagat hojalygy gulluklarynyň sazlaşykly işlemegini, paýtagtymyzyň durmuş üpjünçilik ulgamlarynyň — ulag we aragatnaşyk, elektrik, suw, gaz üpjünçilik ulgamlarynyň bökdençsiz we takyk işlemegini üpjün etmek boýunça degişli tabşyryklary berdi.
Hormatly Prezidentimiz Gurbanguly Berdimuhamedow adamlar üçin amatly şertleri döretmek bilen, päk ýürekden, geljegi nazarlap, binalary ygtybarly we owadan gurmagyň baş talap bolup durýandygyny belledi hem-de bu ýere ýygnananlara öňde goýlan möhüm wezipeleri çözmekde üstünlikleri arzuw edip, olar bilen hoşlaşdy we bu ýerden ugrady.


c: text/html

text:
Gurban93
Baýmuhammet Garryýew (1914-1981) barada
Filologiýa ylymlarynyň doktory, professor, Türkmenistan YA-nyň akademigi, Türkmenistanyň ylymda we tehnikada at gazanan işgäri, Magtymguly adyndaky Halkara baýragynyň eýesi Baýmuhammet Atalyýewiç Garryýew 1936-njy ýylda Aşgabat döwlet mugallymçylyk institutynyň dil we edebiýat fakultetine okuwa girýär. Ol A.P. Poseluýewskiniň ýolbaşçylygynda türkm...
Lew Tolstoý Çaganyň güýji (Hekaýa)
- Öldürmeli!..Atmaly!..Bu nejisi häziriñ özünde atmaly!..Öldürmeli!..Ganhoruñ kellesini kesmeli!..Öldürmeli, öldürmeli! - diýip, mähelläniñ içinden erkek kişileriñ we aýal maşgalalaryñ sesleri eşidilýärdi.
Halkyñ uly mähellesi köçe bilen eli dañylgy adamy alyp barýardy. Ol uzyn boýly, gös-göni adamdy, başyny dik ýokary tutup, gujurly gada...
Kerim Gurbannepesow Giderin
Dehlewiniň 700 ýyllygynda Dehlewiçe dörän setirler
Seniň gözleriňden ganyp bilemok
Megerem, bu dertden eräp giderin
Gijeler gözüme uky gelenok,
Göz ýaşym gutaryp gurap giderin
Öwlüýä sen. Daşyňdan pyrlanyp ýörün.
Kowsaň-da, maslygmy süýräp giderin
Ähdi-peýman diýmek – iman diýmekdir,<...
Kerim Gurbannepesow Gepläp bilsem, ahyrky demimde diýmekçi Üç oýnam sözüm
Bir-biriňizden ýagşy bolsaňyz,
Gabrymda-da özge rahat küýsemen.
Haýra hossar, şere garşy bolsaňyz,
Zyýarat şol, görde köýmet küýsemen.
Käte ýanyp gezdim, käte tüsseläp,
Käte üşäp gezdim, käte yssylap.
Kä belentläp uçdum, käte pessaýlap,
Öz uçuşym, özge ganat küýsemen.
Bog...
Annadurdy Molla Şahyr Zyban azalar
Budur alamaty ahyrzamanyň,
Haka sena kylgan zyban azalar.
Günbe-günden sany artar ýamanyň,
Sahabatly ýagşy ynsan azalar.
Nebs ýolun açarlar golunda sübse,
Imanyň ýoluna goýarlar gabsa,
Mollalar ylymyn çalyşar nebse,
Sogaba okalgan Kuran azalar.
Perzent tutmaz ata tutgan ýoluny,...
Horezm adynyň gelip çykyşy barada rowaýat
Ýakut Hamawy «Kitap mugjam-ul-buldan» («ýurtlar sözlügi») diýen kitabynda Horezm barada şeýle maglumatlary beripdir: «Gadym zamanlarda ýaşap geçen patyşalarynyň biri ýurdunyň dört ýüz sany raýatyna gaharlanypdyr. Patyşa olary bu ýerden ýüz parsah uzaklykda bolan dirilik nyşany ýok ýere zyňmaklygy buýrupdyr. Nökerler şeýle ýeriň Käs şäheriniň ornund...
Ürgenç adynyň gelip çykyşy barada rowaýat
Bir ýurduň patyşasynyň pälwanlykda, atarmanlykda, çaparmanlykda, görk-görmekde öňüne erkek göbeklerini geçirmeýän bir ogly bar eken. Onuň adyna Syýahat diýer ekenler. Günlerde bir gün, Syýahat ýigit ýetipdir. Ol dädesiniň köşgüne baryp: – Däde, adym Syýahat bolsa-da, gören-bilen ýurdum ýok. Ýigit çykdym. Rugsat berseň syýahata ugrajak – diýipdir. D...
Gysga Hadyslar
Salam berip, girmedik adamy golaýyňyza goýbermäň.
Öýüňizdäki ody öçürmezden, uka gitmäň.
Adamlardan hiç zady dilenip sorama.
Hatda atyň üstündekäň gamçyň ýere gaçaýsa, özüň düşüp al.
Ýoldaşyň bir agyr ýagdaýa düşüp duran wagty, sen onuň üstünden gülme. Eger gülseň, Allatagalanyň oňa mer...
Taryhda kitaphanalar barada
Häzirki wagtda kitaphanalar hakyky muzeýler ýalydyr. Ýagny diňe kitaplaryň saklanylýan ýeri däl-de, eýsem, gözüň bilen görüp bolýan täsin suratlaryň sergisiniň, arhitektorlaryň eserleriniň we ýadygärlikleriniň saklanýan ýeridir.
1. 2011-nji ýylda Ştutgartda açylan kitaphana....
Danalar dostluk hakda
Iň uly betbagtçylyk – hakyky dostlaryň bolmazlygydyr.
F.Bekon
Seniň üçin hemme zada taýýar adamy hiç haçan ynjytma.
F.M.Dostoýewskiý
Sadyk dostuň şypasy ýaraňa melhem bolar,
Dönük dostuň jepasy bagryňa hanjar bolar.
Nyza...
Atamyrat Atabaýew
Atamyrat Atabaýew – şahyr, terjimeçi, türkmen halk ýazyjysy. Ýaşlar Baýragynyň eýesi. A. Atabaýew 1948-nji ýylyň 16-njy noýabrynda Mary etrabynyň 1-nji Gökje obasynda mugallym maşgalasynda eneden bolýar. Ol ilki oba mekdebini, soňra Türkmen döwlet uniwersitetini üstünlikli okap gutarýar. A.Atabaýew «Türkmenistan» neşirýatynda, «Ýaşlyk» žurna lynda,...
Alyşir Nowaýyň goşgulary (1644-1501)
Aýdanymy ulus-ile magrub et
* * *
Aýdanymy ulus-ile magrub et,
Ýazanymy köňüllere mahbub et.
Adym adamzadyň agzynda bolsun,
Sözüm adamzadyň kalbynda bolsun.
Sözlerim jaý alsyn diller içinde,
Mukaddes bolsunlar iller içinde.
Sözüm hemme kişä zerurý...
Öwüt beriji goşgy
Pederleriň aýdanlaryn ýatlagyn,
Öýe girseň sag aýakdan ätlegin.
Taňry salamyny bergil her haçan,
Salamsyz barmydyr heý töre geçen?!
Myhman ýerde edep bilen oturgyn,
Aýdan kişiň salamyny ýetirgin.
Hassa bolsa baryp halyny sorgun,
Goldan gelse barça kömekler bergin.
Gurbannazar Ezizow Ýaşyl şemal
Ýene howa garalyp, ýagyş çisňäp başlady,
Leýlisaçlar eda bilen saçlaryny çöşledi.
Beýle pikir etmändim men bu golaýda, bu çakda,
Birden agyr oýa batdym ölüm hakda, sen hakda.
Oýa batdym: Ýoklugymda öňküsi deý ýagar ýagyş,
Gunçalaň agzyny açar, aýnamyza çeker nagyş.
Dag tarapdan taýyp geler ýaşyl şem...
Kakamyrat Rejepow Il bolup galar
Eýýäm ol gün öwrülipdir öňňine,
Bilýän, bu günümem düýn bolup galar.
Owadan ömürde saklamaň kine,
Beýtseň, aňsat işler kyn bolup galar.
Bu dünýäniň şowhunyna gatylman,
Düňderilip dymyp ýörmek akyl däl,
Aýdyň yşk sözlerin, asla çekinmäň,
Ýogsam, ol gursakda müýn bolup galar.
Sad...
Kakamyrat Rejepow Seda
Eziz Allam, bir dilegim,
bizi dünýä at-abraý goýup,
o ýerlere tämiz iman äkidenden eýläweri!
Pir-pygamber bolmasagam,
Bolmanda şol ägirtleriň ellerine
bir suw akydandan eýläweri!
„Nokat ýaly bähbit üçin
otur ýaly eglenlerden“ eýleme.
Ýolumy gara pişik kesdi diýip,
Halal ýoldan sowlanla...
Kakamyrat Rejepow Ykbal
Durmuş ony aýnatdy. Bir diýenini iki gaýtalatmady. Suw ýaly ulag, köşk ýaly jaý, ýene-ýene...
«Köp berip azdyrmasyn, az berip tozdurmasyn» diýen dillere gurban bolsaň... Ol köpe uçrap, soňabaka gelen döwleti göterinip bilmän, ýörite öz hyzmaty üçin adam tutundy. «Pula düzelse kaýyl, tomsuň epgeginde, gyşyň sowgunda daşarda kaňkap ýörmeli etm...
Rejepmyrat Durdyýew barada
Rejepmyrat Durdyýew çagalar we ýetginjekleriň ýazyjysydyr. Ol 1946-njy ýylda Mary welaýatynyň Wekilbazar etrabynda doguldy. Edil beýleki oba çagalary ýaly mekdepdäki bilimini zähmet bilen baglanyşdyrdy. Okuwdan soň boş wagtlary oba meýdanynda suw tutdy, otag otady, pagta ýygdy. Orta mekdebi tamamlandan soň, iki ýyl obada işledi. 1964-nji ýylda Magt...
Ýaşyl adada ýaşaýan adam
Ýaşyl adada ýaşaýan adam
Ýazyjy K.Taňrygulyýew hakynda şu makalany ýazmaga oturan mahalym bada-bat öz çagalygym, obamyz, daban yzymyň suratyny alan topurly ýollar, çybyjyklary bilen boýumy ölçän ýaýraň ýaprakly, gara kölegeli agaçlar, çagalygyň hezilini özüm bilen deň paýlaşan deň-duşlarym ýadyma düşdi.
Çagalygyňy ýatla...
Abdyrahym Zynhary barada
Abdyrahym Zynhary 1791-nji ýylda Esenmeňli obasynda eneden dogulýar. 1880-nji yylda şahyr ýogalypdyr diýip maglumat berilýär. Zynharyn nebereleri Esenmeňli obasyndan tapmak bolar. Zynhary edebi mirasy onlarça liriki, satiri-şygyrlardan ybarat bolup, oňa şahyrçylyk babatda beýik klasyklar gowy täsirini ýetiripdir. Zynhary özüniň şygyrlaryny dürli te...
Kapitalizmiň toslama günleri
Döwrümizde Walentina ýada Söýgüliler güni hökmünde esasan hususy sowgatlyk dükanlary tarapyndan aşyry derejede mahabatlandyrylan bu toslama gün aslynda biz Musulman we Türkmen jemgyýeti üçin adaty günlerden biridir.
14-nji fewral ýüzlerçe ýyl mundan öň zyna eden iki ýaş ýetginjege ýardam etmekde aýyplanyp öldürilen sözde keramatly Hr...
ORAZ ÝAGMYR
Tanymal türkmen ýazyjysy, şahyr, alym.
Oraz Ýagmyr (Orazdurdy Ýagmyrow) Ylmy-barlaglary bilen türki dünýäsiniñ tasawwuf alymlaryny, umumy türki edebiýatyny Orta Aziýada tanatmaga çalyşan adamdyr.
1947-nji ýylda dogulýar. 1972-nji ýylda Magtymguly adyndaky Türkmen döwl...
Saglyk ýoly
Saglyk ýoly 2000-nji ÿylyñ 2-nji ýanwarynda Türkmenistanyñ ilkinji prezidenti Saparmyrat Nyýazowyñ gatnaşmagynda dabaraly ýagdayda açylyp ulanmaga berildi. Saparmyrat Nyýazow saglyk ýoluny hödürlenen kömege ýagny ýoluñ ýarty bölegini dik uçarda geçmek teklibi...
Nobatguly Rejepow Ene dilim
Alys asyrlaryň ahy-nalasy,
Begenji-gynanjy,
jebri-ejiri
Meniň dilim, seniň dünýäňde galan,
Pyragynyň dünýä beren setiri.
Akyl bolup galan sende babalar,
Nakyl bolup galan sende danalar,
Galypdyr ýüregi dilýän ýaň bolup,
Duşmanlara olja bolan çagala...
Ýuwaş okeanyň mukamlary: Muhammetmyrat Kömekow
1970-njy ýyllaryn başlarynda çap edilen (Okeanyň gujagynda) atly çaklanja kitapçanyň şygyr muştaklarynyň badabat ünsüni çekeni meniň şu günki ýaly ýadymda.
Bu kitapça şahyr Muhammetmyrat Kömekowyň galamyna degişlidi. Ýene bir ýatlamyly zat, ol goşgularynyň türkmen topragyndan alysda döränligidi.
Şahyr M.Kömekow şol günler ýuw...

robotstxt: allowed

filter: keep


text:
Türkmenistanyň Ministrler Kabinetiniň mejlisi
11.05.2018
Aşgabat, 2018-nji ýylyň maý aýynyň 11-y (TDH). Hormatly Prezidentimiz Gurbanguly Berdimuhamedow Ministrler Kabinetiniň nobatdaky mejlisini geçirdi. Onda ýurdumyzy durmuş-ykdysady taýdan ösdürmek boýunça Prezident maksatnamasynyň ýerine ýetirilişine we döwletimiziň halkyň abadançylygynyň üpjün edilmegine gönükdirilen içeri syýasatynyň beýleki möhüm meselelerine garaldy.
Döwlet Baştutanymyz mejlisiň gün tertibini yglan edip, Ministrler Kabinetiniň Başlygynyň orunbasary, daşary işler ministri R.Meredowa söz berdi. Wise-premýer Türkmenistanyň wekiliýetiniň Eýran Yslam Respublikasyna şu ýylyň 12 — 13-nji maýynda meýilleşdirilen iş saparyna görülýän taýýarlyk barada hasabat berdi.
Şunuň bilen baglylykda, häzirki döwürde ýokary derejede gazanylan, şol sanda EYR-nyň Prezidentiniň biziň ýurdumyza şu ýylyň mart aýynda bolan resmi saparynyň jemleri boýunça gazanylan ikitaraplaýyn ylalaşyklary amala aşyrmak boýunça degişli işleriň alnyp barylýandygy aýdyldy.
Türkmenistanyň wekiliýetiniň Eýranda bolmagynyň çäklerinde birnäçe ugurdaş ministrlikler bilen duşuşyklary meýilleşdirilýär. Olaryň dowamynda türkmen-eýran hyzmatdaşlygynyň, işewür düzümleriň arasyndaky gatnaşyklaryň meseleleri ara alnyp maslahatlaşylar.
Hormatly Prezidentimiz Gurbanguly Berdimuhamedow hasabaty diňläp, döwletara gatnaşyklarynyň dostluk, hoşniýetli goňşuçylyk we işjeň häsiýete eýedigini kanagatlanma bilen belledi. Milli Liderimiziň aýdyşy ýaly, biziň ýurtlarymyzyň arasyndaky hyzmatdaşlygyň dürli ugurlar boýunça ägirt uly mümkinçilikleri bar. Olaryň durmuşa geçirilmegi diňe bir ikitaraplaýyn bähbitlere däl, eýsem, tutuş sebitiň abadançylyk we rowaçlyk maksatlaryna laýyk gelýär. Ikitaraplaýyn köpugurly gatnaşyklary üstünlikli ösdürip, Türkmenistan we Eýran abraýly halkara guramalaryň çäklerindäki gatnaşyklary hem işjeňleşdirýär.
Ozal gazanylan ylalaşyklary durmuşa geçirmek, söwda-ykdysady we medeni-ynsanperwer ugurlardaky netijeli türkmen-eýran gatnaşyklaryny mundan beýläk-de ösdürmek üçin bar bolan mümkinçilikleri netijeli amala aşyrmagyň zerurdygy barada aýdyp, döwlet Baştutanymyz wise-premýere, DIM-niň ýolbaşçysyna birnäçe anyk görkezmeleri berdi.
Ministrler Kabinetiniň Başlygynyň orunbasary G.Myradow milli ykdysadyýetimiziň durnukly ösüşini üpjün etmek meselelerini kadalaşdyrýan kanunçylyk namalaryny kämilleşdirmek maksady bilen görülýän çäreler barada hasabat berdi. Bellenilişi ýaly, “Oýlap tapyşlaryň hukuk goragy hakyndaky” we “Senagat nusgalarynyň hukuk goragy hakyndaky” Türkmenistanyň kanunlaryna laýyklykda, oýlap tapyşlaryň we senagat nusgalarynyň hukuk goragynyň amala aşyrylmagy üçin paçlaryň alynýan hereketleriniň sanawy, möçberleri, tölemegiň we gaýtarmagyň möhletleri hem-de tertibi Ministrler Kabineti tarapyndan kesgitlenilýär.
Ýurdumyzyň daşary ykdysady işiniň giňeldilmegi, halk hojalyk toplumynyň senagat pudaklarynyň ösdürilmegi we ähli ulgamlarda innowasion işjeňliginiň ýokarlandyrylmagy bu ulgamda döwrüň talaplaryny hem-de dünýä tejribesini nazara almak bilen, intellektual eýeçiligi hukuk taýdan goramak bilen baglanyşykly meseleleriň kadalaşdyrylmagyny talap edýär. Wise-premýer Türkmenistanda hereket edýän kadalaşdyryjy namalary seljermegiň esasynda bu ugurda ýüze çykýan gatnaşyklary kadalaşdyrmak boýunça birnäçe resminamalaryň taslamalarynyň taýýarlanylandygyny habar berdi.
Döwlet Baştutanymyz hasabaty diňläp, kanunçylyk binýadynyň kämilleşdirilmeginiň, maliýe düzümleriniň işine halkara standartlaryň, dolandyryşyň täze usullarynyň ornaşdyrylmagynyň ykdysady strategiýany üstünlikli durmuşa geçirmekde esasy görkezijiler bolup durýandygyny nygtady. Milli Liderimiz intellektual eýeçiligiň hukuk taýdan netijeli goralmagynyň ähli ulgamlarda innowasion ösüşi hem-de daşary ýurtly hyzmatdaşlar bilen işjeň gatnaşyklaryň mundan beýläk-de ösdürilmegini üpjün etmelidigini belläp, wise-premýere resminamalaryň hödürlenen taslamalaryny degişli düzümler bilen ylalaşmagy tabşyrdy.
Ministrler Kabinetiniň Başlygynyň orunbasary M.Meredow gözegçilik edýän pudaklaryndaky işleriň ýagdaýy hem-de ýurdumyzyň nebitgaz senagatyny ösdürmegiň 2030-njy ýyla çenli döwür üçin maksatnamasyny üstünlikli durmuşa geçirmek maksady bilen görülýän çäreler barada hasabat berdi.
Hormatly Prezidentimiz Gurbanguly Berdimuhamedow hasabaty diňläp, häzirki wagtda ýurdumyzyň ýangyç-energetika toplumynyň öňünde durýan wezipeleriň wajypdygyny belläp, wise-premýere nebitgaz ulgamynyň önümçilik kuwwatyny mundan beýläk-de pugtalandyrmaga, täze nebit we gazhimiýa kärhanalaryny gurmaga, bu ulgamda halkara hyzmatdaşlygy giňeltmäge degişli anyk tabşyryklary berdi.
Döwlet Baştutanymyz iri energetika taslamalaryny durmuşa geçirmekde Türkmenistanyň döwlet konsernleriniň esasy daşary ýurt kompaniýalary bilen hyzmatdaşlygynyň nebiti we gazy çykarmak hem-de gaýtadan işlemek, dünýä bazarlarynda uly isleg bildirilýän önümleri çykarmak ulgamyna iň täze usullaryň we tehnologiýalaryň ornaşdyrylmagyna ýardam etmelidigini belledi.
Ministrler Kabinetiniň Başlygynyň orunbasary E.Orazgeldiýew ýurdumyzyň ekerançylyk meýdanlarynda alnyp barylýan möwsümleýin oba hojalyk işleri barada hasabat berdi.
Häzirki döwürde gowaçanyň gögeriş gazanylan ýerlerinde agrotehniki kadalara laýyklykda birinji we ikinji hatarara bejergisi, ýekelemek işleri alnyp barylýar. Oba hojalyk tehnikalarynyň, etraplaryň we daýhan birleşikleriniň tehniki hyzmat edaralarynyň bökdençsiz işini ýola goýmak üçin zerur tagallalar edilýär. Welaýatlara alymlar hem-de tejribeli hünärmenler toparlary iş saparlary bilen ugradylyp, olar daýhanlara degişli maslahatlary berýärler.
Maldarçylyk hojalyklarynda dowarlardan owlak-guzy we düýelerden köşek almak işleri guramaçylykly geçirildi we bu baradaky meýilnama doly ýerine ýetirildi. Hojalyklara berkidilen ekerançylyk meýdanlarynda ot-iýmlik ekinler ekilýär, olara ideg edilýär, ýetişdirilen hasyly ýygnamak işleri alnyp barylýar.
Hormatly Prezidentimiz hasabaty diňläp, oba hojalyk işleriniň netijeliligini ýokarlandyrýan agrotehniki çäreleriň derejesini mundan beýläk-de ýokarlandyrmagyň möhümdigine ünsi çekip, galla oragyna hemmetaraplaýyn taýýarlyk görmek babatda wise-premýere birnäçe tabşyryklary berdi.
Döwletimiziň oba syýasaty mundan beýläk-de pudagyň kuwwatlyklarynyň berkidilmegine, bu ugurdaky ykdysady usullaryň kämilleşdirilmegine, kärendeçileriň we ýer eýeleriniň zähmetiniň höweslendirilmegine, oba ilaty üçin amatly şertleriň döredilmegine gönükdirilendir diýip, hormatly Prezidentimiz Gurbanguly Berdimuhamedow belledi. Döwlet Baştutanymyz dänäniň we pagtanyň, gök ekinleriň we maldarçylyk önümleriniň mukdaryny mundan beýläk-de artdyrmak babatda wise-premýere birnäçe anyk görkezmeleri berdi.
Ministrler Kabinetiniň Başlygynyň orunbasary K.Durdymyradow gözegçilik edýän düzümlerinde alnyp barylýan işleriň ýagdaýy barada aýdyp, döwlet Baştutanymyzyň täzeçil önümçilik düzümini döretmek, bäsdeşlige ýokary derejeli ukyby bolan önümleriň möçberlerini, şol sanda himiýa senagatynyň önümlerini artdyrmak boýunça öňde goýan wezipeleriniň ýerine ýetirilişi barada hasabat berdi.
Döwlet Baştutanymyz hasabaty diňläp, durmuş-ykdysady syýasaty durmuşa geçirmegiň depginlerini artdyrmagyň wajypdygyny belledi. Şunlukda, halk hojalygynyň daşary ýurtlardan getirilýän harytlaryň ornuny tutýan we eksport ugruny nazarlaýan senagat düzüminiň esasy ugurlary utgaşdyrylmalydyr.
Himiýa pudagyny ösdürmek boýunça giň möçberli wezipeleriň bardygyny belläp, hormatly Prezidentimiz Gurbanguly Berdimuhamedow ýerli çig mal serişdelerini giňden peýdalanmagyň zerurdygyny aýtdy. Pudagyň kärhanalarynyň düşewüntliligini we eksport mümkinçiliklerini ýokarlandyrmak, tebigy baýlyklary häzirki zaman tehnologiýalarynda gaýtadan işlemek ýaly wajyp ugurlara ünsi çekip, döwlet Baştutanymyz wise-premýere pudagyň köpugurly esasda ösdürilmegine, milli ykdysadyýetimiziň berkidilmeginde wajyp ähmiýeti bolan taslamalaryň öz wagtynda we ýokary hilli durmuşa geçirilmegi bilen baglanyşykly meseleleri hemişe üns merkezinde saklamagy tabşyrdy.
Ministrler Kabinetiniň Başlygynyň orunbasary D.Amangeldiýew gurluşykda milli çykdajy-ölçeg binýadyny işläp taýýarlamak we nyrh emele getirmek ulgamyny kämilleşdirmek boýunça 2018 — 2020-nji ýyllar üçin döwlet maksatnamasyny we ony ýerine ýetirmek boýunça çäreleriň meýilnamasyny taýýarlamak maksady bilen amala aşyrylýan işler barada hasabat berdi.
Milli Liderimiziň tabşyrygyna laýyklykda, Pudagara topar ýerlerde degişli ministrlikleriň we pudaklaýyn edaralaryň hem-de ýokary okuw mekdepleriniň gurluşyk serişdeleri boýunça döwlet sanawyny, gurluşykda nyrh emele getirmek boýunça seljerme geçirmegiň tertibini, gurluşygyň resminamalaryny işläp düzmegi hem-de şolaryň esasynda çenlik kadalaryň we bahalaryň döwlet ýygyndylaryny emele getirmegi nazarlaýar.
Hormatly Prezidentimiz Gurbanguly Berdimuhamedow hasabaty diňläp, häzirki döwürde gurluşyk ulgamyny senagatlaşdyrmak, häzirki zaman ulag düzümini döretmek, daşary ýurtlardan getirilýän harytlaryň ornuny tutýan önümçiligi ýola goýmak we eksport harytlarynyň möçberlerini artdyrmak, ýaşaýyş jaýlaryny gurmak hem-de sebitleri özgertmek boýunça giň möçberli döwlet maksatnamalarynyň durmuşa geçirilmegine gönükdirilendigini belledi. Onuň çäklerinde bar bolan kärhanalar döwrebaplaşdyrylýar we abatlanylýar, täze senagat hem-de durmuş desgalary gurulýar.
Şol bir wagtyň özünde ýurdumyzyň gurluşyk pudagynyň bäsdeşlige ukyplylygyny ýokarlandyrmak, önümçilik we ylmy-tehniki kuwwatlyklaryny güýçlendirmek, ýerli serişdelerden taýýarlanylýan gurluşyk serişdeleriniň görnüşlerini artdyrmak, hojalygy dolandyrmagyň netijeli usullaryny ornaşdyrmak ýaly wajyp meseleler durmuşa geçirilýär diýip, döwlet Baştutanymyz belledi.
Pudagyň ýokary ösüş depginlerini saklamak, kärhanalaryň işiniň netijeliligini ýokarlandyrmak maksady bilen, çig mal serişdeleri boýunça oýlanyşykly nyrh syýasatynyň amala aşyrylmagy zerurdyr. Munuň özi bar bolan kuwwatlyklary netijeli peýdalanmaga, gurluşyk kärhanalarynyň düşewüntliligini ýokarlandyrmaga mümkinçilik berer diýip, milli Liderimiz aýtdy. Şunuň bilen baglylykda, hormatly Prezidentimiz bu meseläniň çözgüdine örän jogapkärli çemeleşmelidigini belledi we bu babatda wise-premýere birnäçe anyk görkezmeleri berdi.
Türkmenistanda ýaýbaňlandyrylan giň möçberli şähergurluşyk maksatnamasynyň durmuşa geçirilişiniň yzygiderli gözegçilikde saklanmagynyň wajypdygyna ünsi çekip, milli Liderimiz ähli ugurlar, şol sanda ýol-ulag düzüminde, ýaşaýyş jaý toplumlarynda alnyp barylýan özgertmeleriň, binalaryň ýanaşyk ýerlerini abadanlaşdyrmagyň depginlerini ýokarlandyrmak barada wise-premýere birnäçe tabşyryklary berdi.
Ministrler Kabinetiniň Başlygynyň orunbasary Ç.Gylyjow döwlet Baştutanymyzyň garamagynda «Awaza» milli syýahatçylyk zolagynda täze kottej toplumlaryny gurmak baradaky teklibi hödürledi. Olar bir wagtyň özünde dynç alýan maşgalalaryň 118-sini kabul edip biler.
Olaryň her birinde çagalar we ulular üçin suwa düşülýän howuzlar, sport meýdançalary, çagalar üçin oýun meýdançalary, awtoduralgalar, edara binasy we beýleki düzümleýin desgalar gurlar.
Hormatly Prezidentimiz Gurbanguly Berdimuhamedow türkmen ykdysadyýetini bäsleşige ukyply köpugurly ulgama geçirmek babatda syýahatçylygyň geljegi uly pudaklaryň biridigini belledi.
Döwlet Baştutanymyz dynç almagy guramak üçin amatly şertleri döretmek maksady bilen, biziň deňizýaka künjegimizde halkara derejeli syýahatçylyk zolagynyň işjeň ösdürilýändigini aýdyp, ýurdumyzyň telekeçileriniň bu işe saldamly goşant goşýandygyny nygtady. Milli Liderimiz bu babatda köpugurly syýahatçylyk düzümini guramagyň esasy wezipe bolup durýandygyny aýdyp, wise-premýere anyk tabşyryklary berdi.
Ministrler Kabinetiniň Başlygynyň orunbasary M.Çakyýew ýurdumyzyň ulag we aragatnaşyk toplumynyň işini döwrüň talabyna laýyk derejede kämilleşdirmek, dünýäniň ösen tejribesini we häzirki zaman iş usullaryny ornaşdyrmak, şeýle hem bu ugurlardaky halkara hyzmatdaşlygy işjeňleşdirmek boýunça durmuşa geçirilýän çäreler barada hasabat berdi.
Hormatly Prezidentimiz Gurbanguly Berdimuhamedow hasabaty diňläp, milli ykdysadyýetimiziň pugtalanmagynda, ýurdumyzyň hemmetaraplaýyn okgunly ösüşinde bu pudaklara möhüm ornuň degişlidigini nygtady. Döwlet Baştutanymyz bu ugurlardaky alnyp barylýan işleriň halkara ülňülere doly laýyk gelmelidigini, pudaklaryň öňünde durýan möhüm wezipeleriň üstünlikli ýerine ýetirilmelidigini belläp, bu babatda işgärleriň hünär derejesiniň ýokarlandyrylmagynyň wajypdygyny nygtady.
Şunuň bilen baglylykda,Türkmenistanyň halkara ähmiýetli ulag, logistik merkezi hökmündäki derejesini pugtalandyrmak ugrunda ähli zerur tagallalaryň edilmelidigini aýdyp, milli Liderimiz bu babatda wise-premýere birnäçe anyk görkezmeleri berdi.
Soňra mejlise çagyrylan demir ýol ulaglary ministri A.Atamyradow ýolbaşçylyk edýän ulgamyndaky işleriň ýagdaýy barada hasabat berdi.
Hormatly Prezidentimiz Gurbanguly Berdimuhamedow hasabaty diňläp, ýaňy-ýakynda Hazaryň kenarynda uly Halkara deňiz portunyň ulanmaga berlendigini hem-de onuň kontinental gatnatmalaryň logistika ulgamlarynda strategik özgertmelere getirjekdigini nygtady. Şunuň bilen baglylykda, bu ulgamlarda türkmen ýük geçiriş menzilleri örän möhüm düzüm böleklerine öwrüler.
Halk hojalygy pudaklarynyň sazlaşykly ösüşinde Türkmenistanyň multimodal ulag ulgamyna demir ýol pudagynyň mümkinçiliklerine aýratyn orun degişlidir. Hut şonuň üçin hem onuň düzümleriniň giňeldilmegine we döwrebaplaşdyrylmagyna aýratyn ähmiýet berilýär. Täze enjamlar bilen üpjün edilýän demir ýol beketleri guruldy, täze demir ýollar çekildi, ozal bar bolanlary halkara ülňülere laýyk derejede enjamlaşdyryldy, inženerçilik desgalary guruldy diýip, milli Liderimiz belledi. Ekologiýa nukdaýnazaryndan döwrebap tehnologiýalaryň ulanylmagynyň wajypdygyna ünsi çekip, hormatly Prezidentimiz demir ýollaryň elektrikleşdirilmeginiň wajypdygyny belledi.
Häzirki zaman demir ýol ulgamynyň ösdürilmegine ünsi çekip, hormatly Prezidentimiz Gurbanguly Berdimuhamedow bar bolan mümkinçilikleri doly güýjünde ulanmagy talap etdi we bu babatda wise-premýere birnäçe tabşyryklary berdi.
Mejlisiň barşynda hormatly Prezidentimiz Gurbanguly Berdimuhamedow Ykdysady, ylmy-tehniki we medeni hyzmatdaşlyk boýunça türkmen-gazak Hökümetara toparynyň türkmen tarapynyň düzümini tassyklap, degişli resminama gol çekdi.
Ministrler Kabinetiniň Başlygynyň orunbasary B.Abdyýewa şu ýylyň “Türkmenistan — Beýik Ýüpek ýolunyň ýüregi” diýlip yglan edilmegi mynasybetli geçiriljek dabaralaryň we medeni çäreleriň meýilnamasyny durmuşa geçirmek bilen baglanyşykly meseleler barada hasabat berdi. Hususan-da, wise-premýer milli Liderimiziň gadymy döwürlerde ýurdumyzyň çäginden geçen kerwen ýollaryna we Beýik Ýüpek ýoluny häzirki döwürde dikeltmäge bagyşlanan kitabynda beýan edilýän baý taryhy maglumatlara we asyrlaryň dowamynda döredilen halk rowaýatlaryna esaslanýan teatrlaşdyrylan edebi-sazly çykyşlaryň meýilleşdirilendigi barada habar berdi.
Şunuň bilen baglylykda, “Ýüpek ýoly — ýürek ýoly” atly teatr festiwalyna görülýän taýýarlyk işleri barada hasabat berildi. Ýurdumyzyň teatrlarynyň arasynda geçiriljek döredijilik gözden geçirilişiniň çäklerinde sahna eserlerinden başga-da, ugurdaş pikir alyşmalaryň guralmagy meýilleşdirilýär.
Döwlet Baştutanymyz medeniýet ulgamynda, şol sanda ägirt uly mümkinçilikleri bolan teatr sungatynda durmuşa geçirilýän çäreleri işjeňleşdirmegiň zerurdygyny belledi. Döredijilik toparlarynyň işgärleri milletiň baý medeni-taryhy mirasyny we gadymy ruhy gymmatlyklaryny giňden wagyz etmäge, häzirki döwrüň döredijilik maksatlaryny amala aşyrmaga, şeýle hem ýaş nesilleriň watansöýüjilik, ahlak we estetiki terbiýesine mynasyp goşant goşmalydyrlar diýip, hormatly Prezidentimiz Gurbanguly Berdimuhamedow belledi.
“Türkmenistan — Beýik Ýüpek ýolunyň ýüregi” şygary astynda geçýän çärelere ünsi çekip, hormatly Prezidentimiz Gurbanguly Berdimuhamedow olarda türkmen halkynyň ady rowaýata öwrülen bu ugry dikeltmek we ony mundan beýläk-de ösdürmek babatda eýeleýän ornunyň öz beýanyny tapmalydygyny tabşyrdy. Ýurdumyz köp asyrlar mundan ozal Gündogary we Günbatary, Ýewropany we Aziýany diňe bir söwda gatnaşyklary arkaly baglanyşdyrmak bilen çäklenmän, eýsem, olaryň arasynda özboluşly medeni-maglumat köprüsi bolup hyzmat eden bu ýoly dikeltmäge işjeň gatnaşýar.
Milli Liderimiz bu gözden geçirilişe ýokary derejede taýýarlyk görülmelidigini, onuň guramaçylykly guralmalydygyny belläp, çäräniň döredijilik başlangyçlaryny höweslendirmek, ýurdumyzyň teatrlarynyň repertuarlaryny baýlaşdyrmak nukdaýnazaryndan aýratyn ähmiýetlidigini belledi we bu babatda birnäçe tabşyryklary berdi.
Ministrler Kabinetiniň Başlygynyň orunbasary P.Agamyradow mekdep okuwçylarynyň tomusky dynç alyş möwsümini guramaçylykly geçirmek boýunça alnyp barylýan işler barada hasabat berdi.
Şu maksatlarda çagalar bilen medeni-dynç alyş çärelerini we dürli sport bäsleşiklerini guramak, mugallymlary we terbiýeçileri seçip almak bilen baglanyşykly meseleler toplumlaýyn çözülýär.
Bilim ministrligi hem-de beýleki edaralaryň wekilleriniň gatnaşmagynda düzülen topar tarapyndan Gökderedäki çagalar dynç alyş we sagaldyş merkezlerinde barlaglar geçirildi. Tomus möwsüminde bir tapgyrda Gökderedäki 14 merkezde, Awazadaky 8 merkezde, welaýatlardaky täze açylan 5 merkezde, şeýle hem öňden hereket edýän 3 merkezde çagalaryň dynç almagy üçin ähli şertler döredildi.
Hormatly Prezidentimiz Gurbanguly Berdimuhamedow hasabaty diňläp, ösüp gelýän nesliň abadançylygy we bagtyýar durmuşy baradaky aladanyň Türkmenistanyň döwlet syýasatynyň ileri tutulýan ugurlarynyň biridigini nygtady. Milli Liderimiz mekdep okuwçylarynyň tomusky dynç alyş günlerinde çagalaryň göwnejaý dynç almagy, wagtlaryny şadyýan we gyzykly geçirmekleri üçin ähli şertleriň döredilmelidigini aýdyp, wise-premýere bu babatda anyk tabşyryklary berdi.
Döwlet Baştutanymyz şeýle hem wise-premýere “Amul — Hazar 2018” Halkara awtorallisine taýýarlyk görlüşini berk gözegçilikde saklamagy, öňümizdäki ýaryşlaryň ýokary guramaçylyk derejesini üpjün etmegi tabşyrdy.
Mejlisiň Başlygy G.Mämmedowa parlamentiň milli kanunçylygy kämilleşdirmek boýunça alyp barýan işleri hem-de Türkmenistanyň Konstitusiýasynyň we Türkmenistanyň Döwlet baýdagynyň güni mynasybetli paýtagtymyzdaky Jemgyýetçilik guramalary merkezinde geçiriljek “Türkmenistanyň Konstitusiýasy: täze taryhy eýýam we ösüşiň milli tejribesi” atly ylmy-amaly maslahata görülýän taýýarlyk barada habar berdi.
Iş toparlarynda ministrlikleriň we pudaklaýyn dolandyryş edaralarynyň wekilleri bilen bilelikde ykdysadyýeti we oba hojalygyny ösdürmegiň hukuk esaslaryny kämilleşdirmek, durmuş-zähmet gatnaşyklaryny, daşky gurşawy goramak, ylmy we beýleki ulgamlarda işi kadalaşdyrmak boýunça degişli işleriň alnyp barylýandygy bellenildi.
18-nji maýda giňden bellenilýän şanly sene mynasybetli deputatlar döwlet edaralarynyň we pudaklaýyn dolandyryş edaralarynyň işgärleri, bilim hem-de ylym ulgamynyň, jemgyýetçilik guramalarynyň wekilleri bilen bilelikde baýramçylyk dabaralaryna we çärelerine gatnaşar.
Häzirki wagtda 16-njy maýda ýokarda agzalyp geçilen ylmy-amaly maslahaty geçirmek boýunça guramaçylyk işleri alnyp barylýar. Forumyň esasy maksady ýurdumyzda milli Liderimiziň parasatly ýolbaşçylygynda amala aşyrylýan taryhy özgertmeleri, hukuk hem-de dünýewi döwleti gurmagyň milli esaslaryny wagyz etmekden we tejribe alyşmakdan ybaratdyr.
Maslahatyň işi üç bölümden ybarat bolup, onuň “Türkmenistanyň Konstitusiýasy: demokratiýanyň we ösüşiň dabaralanmasy”, “Türkmenistany durmuş-ykdysady taýdan ösdürmekde milli hukuk ulgamynyň orny”, şeýle hem “Türkmenistan — Beýik Ýüpek ýolunyň ýüregi: durnukly ösüşi üpjün etmekde hormatly Prezidentimiziň halkara başlangyçlarynyň ähmiýeti” atly bölümleriniň geçirilmegi göz öňünde tutulýar.
Milli Liderimiz kabul edilýän kanunlary we beýleki kanunçylyk namalaryny düşündirmegiň, özygtyýarly Türkmenistanyň toplan hem-de dünýä bileleşigi üçin uly gyzyklanma döredýän oňyn tejribesini giňden wagyz etmegiň zerurdygyny aýdyp, Konstitusiýanyň okgunly ösýän Watanymyzyň mizemez hukuk binýady bolup durýandygyny nygtady. Türkmenistanyň Esasy Kanunynda adam jemgyýetiň we döwletiň iň gymmatly baýlygy diýlip kesgitlenendir.
Hormatly Prezidentimiz Döwlet baýdagynda edermen halkymyzyň erkin we garaşsyz ýurt hakyndaky köpasyrlyk arzuwynyň, onuň ynsanperwerlik ýörelgeleriniň, parahatçylyk söýüjilik we hoşmeýilli erk-isleginiň däpleriniň öz beýanyny tapandygyny belledi.
Döwlet Baştutanymyz Gurbanguly Berdimuhamedow Ministrler Kabinetiniň mejlisini jemläp, oňa gatnaşanlara berk jan saglyk, alyp barýan işlerinde uly üstünlikler arzuw etdi.


text:
Arzan egin esik satyan gyssag
Kan geyilmedik gysky ve yazky 42-44-46rr.jemper,polto,taze suba...satyan,baha 20-50m tazede cenli,yeri turkmenabatGörmek Aýallar üçin goşulan wagty 1 gün öň Gören adam sany 98x
патинка
зор гийилмадик кеми йок обмен дина сланы бн бахасы 20манмтGörmek Erkekler üçin goşulan wagty 3 hepde öň Gören adam sany 22x
KÖWÜŞ
Oglanlar size buşluk.Gyzlary özüňize çekmek üçin size kömege geldim.Bu köwüş size gyzlary getirer.Soraglaryňyzy eşidýän jogap berýän howa koza.Görmek Erkekler üçin goşulan wagty 1 aý öň Gören adam sany 77x
Halky özüňize haýran galdyryň.
Daşary çykmak üçin geýindiňiz emma size götermek üçin sumka gerek.Onda ynha size sumka töweregiňizdäkileri haýran galdyrarsyňyz bu sumka hakyky kozadyr.Gözellik siziň eliňizde.Gözelleşdirmek bolsa biziň elimizden gelýär.Howlugyň!Görmek Aýallar üçin goşulan wagty 1 aý öň Gören adam sany 175x
KÖWÜŞ
Gözelligiňize gözellik goşuň.Bu köwüş size rahatlyk berer.Almasaňyz gynanarsyňyz.Hakykydyr.Görmek Aýallar üçin goşulan wagty 1 aý öň Gören adam sany 238x
kowus makasina 40. 39 razmer
makasina kan geyilmedik 80 manGörmek Erkekler üçin goşulan wagty 1 aý öň Gören adam sany 109x
Satlyk pombarhlar, ştapellar we toýda paýlanýan salfetkalar Tel: 864074096 Bägül
Satlyk pombarhlar, ştapellar we toýda paýlanýan salfetkalar Tel: 864074096 BägülGörmek Aýallar üçin goşulan wagty 2 aý öň Gören adam sany 221x
tikin owrenmek isleyanmi
Gyzlara tikin owretyan.oz oyumde hemme zadym bar.dine izun gelmeli 1ayyna 4500mln.alyan.grajdanyn ugrunda yasayanGörmek Aýallar üçin goşulan wagty 2 aý öň Gören adam sany 232x
Jorap
1-2gezek geylenGörmek Erkekler üçin goşulan wagty 2 aý öň Gören adam sany 83x
Keshde yaka
KESHDE YAKA GOWY EDILEN YENI BNGörmek Aýallar üçin goşulan wagty 3 aý öň Gören adam sany 317x
jempir
Yagdayy gowy140Görmek Aýallar üçin goşulan wagty 3 aý öň Gören adam sany 125x
gyñaç
El gyñacGörmek Aýallar üçin goşulan wagty 3 aý öň Gören adam sany 327x
Amerikanyn egin eshik magazinlerinden galyndy egin eshikler
yeni uzyn brend erkek koynekleri geldi. sagat 18:00dan sonra habarlashyp bilersiniz.Görmek Erkekler üçin goşulan wagty 3 aý öň Gören adam sany 139x
Arassaja esikler ve taze byujiterler arzan
Satlyk esikler.sumka tufli....863707828imodan ugratyan kop alana onusyanamGörmek Aýallar üçin goşulan wagty 3 aý öň Gören adam sany 546x
Satlyk taze shuba
Satlyk pepel renk,3xl shuba,ukrainadan alnan,kapishonly,yyljakGörmek Aýallar üçin goşulan wagty 3 aý öň Gören adam sany 346x
Satlyk Gok palto
Satlyk kan geyilmedik gyzlan gok paltosy,baha:300manat,yeni tuyli,skromnyja,klassik,yakasy stoyka,jubusi zolotisty demir zamokly,iligi knopka,boyy syrtdan asakGörmek Aýallar üçin goşulan wagty 4 aý öň Gören adam sany 283x
Помбархат,кетени койнеклер 190 манатдан
Гызлар тазеже койнеклер бар бирже гезее гейлен хеммеси. Озум сыгамок.Görmek Aýallar üçin goşulan wagty 4 aý öň Gören adam sany 268x
Satlyk jemper:100m
Satlyk1,2gezek geylen standart razmer akja jemper Bahasy:100m,aljaga yany bilen 2sany 163boyly 42-44r,yakaly kan geyilmedik turkmen koynekler padarkaGörmek Aýallar üçin goşulan wagty 4 aý öň Gören adam sany 237x
Morskoy koynek:70m
Satlyk kan geyilmedik morskoy koynek,46r,maslo,alana lyon materyal kan geyilmedik koynek sowgatGörmek Aýallar üçin goşulan wagty 4 aý öň Gören adam sany 125x
Taze koynek:100m
Satlyk taze suynyan gyzyl 1xlrazmerli turkun koynegi,alana yany bilen tunika ve kardiganly kofta berjekGörmek Aýallar üçin goşulan wagty 4 aý öň Gören adam sany 266x


text:
Türkmenistanyň kuraş boýunça ýygyndy topary “Aşgabat 2017” oýunlarynda altyn medaly almagy maksat edinýär
Türkmenistanyň iň gözel künjekleriniň biri – Gökdere şypahana zolagynda kuraş boýunça ýurdumyzyň ýygyndy topary “Aşgabat 2017” oýunlarynyň öň ýanyndaky iň soňky türgenleşiklerini geçirýär.
— Biz şu ýyl dürli ýurtlarda bolduk, emma hiç ýerde hem bu ýerdäki ýaly amatly ýagdaýlary görmedik — diýip, kuraş boýunça ýygyndy toparymyzyň baş tälimçisi Olimjon Haýitow gürrüň berýär. — Dagyň asuda künjeginde mylaýym gün nurunyň astynda biz iň soňky hem-de iň jogapkärli türgenleşikleri geçirýäris, bu türgenleşiklerde iň güýçli pälwanlar kesgitleniler.
Özbegistanyň at gazanan tälimçisi hem-de kuraş boýunça dünýä çempiony türkmen türgenlerini örän jogapkärli bäsleşiklere taýýarlamak baradaky teklibi höwes bilen kabul etdi. Şu ýylyň aprel aýynda türkmen türgenleri onuň ýolbaşçylygynda türgenleşige başlap, öz başarnyklaryny taraşladylar hem-de göreşmegiň täsin usulyny işläp taýýarladylar. Tälimçi türgenleriň erk-ahlak häsiýetleriniň berkidilmegine aýratyn üns berýär.
Sport synçylarynyň pikirine görä, 14 türgenden ybarat ýurdumyzyň erkekler ýygyndy toparlarynyň esasy bäsdeşleri Özbegistanyň, Eýranyň we Täjigistanyň toparlary bolar. 16 zenan türgenden ybarat zenanlar ýygyndy toparymyza bolsa Özbegistanyň, Tailandyň, Taýpeýiň hem-de Mongoliýanyň türgenleri bilen ýeňil bolmadyk çekeleşikler garaşýar.
Kuraş boýunça Türkmenistanyň ýygyndy toparynyň uly tälimçisi Myrat Gurbanow biziň türgenlerimiziň üçüsini has tapawutlandyrýar, olar toparyň özenini düzýär. Ökde türgenleriň hatarynda Inçhonda geçirilen Aziýa oýunlarynda kümüş medallara eýe bolan Muhammet Temirow (73 kg.), Serdar Jümiýew (81 kg) we Aýna Jumagulyýewa (57 kg) bar.
— Biz Aşgabat Aziadasynyň bäsleşiklerinde Watanymyzyň ýaşyl Tugunyň hemmelerden belentde pasyrdamagy üçin ähli tagallalary edýäris — diýip, uly tälimçi aýdýar. — Baş maksadymyz — altyn medallaryň has köpüsini almakdyr.
Şeýle hem tälimçi ýurdumyzyň ýygyndy toparynyň iň ýaşajyk agzalary barada aýtdy. Olar Lebapdan ýokary synp okuwçylary Gözel Karimbaýewa (78 kg) we Ýulduz Adizowa (87 kg), şeýle hem Mary şäherinden Anna Dmitriýewa (87 kg). Ýulduz dzýudo we kuraş boýunça Türkmenistanyň çempionydyr, Anna bolsa sportyň bu görnüşleri boýunça ýurdumyzyň wise — çempionydyr.
Ýaş türgenlerimiz ýaryşlarda birinji orunlary eýelemek maksady bilen joşýarlar. Olar türgenleşiklerde bar başarnyklaryny gaýgyrman, jogapkärli ýaryşlara taýýarlykly geldiler hem-de diňe altyn medallar ugrunda göreşmäge taýýardyrlar.


text:
Eýran öz garşydaşy Saud Arabystanynyň “äsgermezçilikli” hereket eden ýagdaýynda bu ýurduň yslamyň mukaddes gymmatlyklaryndan başga ähli ýerlerine zarba urup biljekdigini aýtdy.
Eýranyň goranmak ministri Hossein Deghanyň 7-nji maýda eden bu çykyşy Saud Arabystanynyň mirasdüşer şazadasynyň orunbasarynyň Tährany musulman dünýäsinde höküm sürmäge synanyşyk etmekde aýyplamagynyň we söweş meýdanynyň Saud Arabystanynyň däl-de Eýranyň içinde bolup biljegi barada aýdanlarynyň yzýanyna gabat geldi.
Tähran bu çykyşy “bikanun we öjükdiriji” diýip atlandyrdy.
Ýarym resmi Tasnim täzelikler agentliginiň Deghanyň arap dilindäki Al-Manar telewideniýesine “eger saudiler äsgermezçilikli haýsy-da bolsa bir zat etseler biz Mekkadan we Medinadan başga hiç ýeri degmän geçmeris” diýip, aýdandygyny habar berdi.


text:
2018-nji ýylda medeniýet ulgamyny toplumlaýyn ösdürmegiň wezipeleri degişli mazmunly maslahatyň esasy meselesine öwrüldi
Türkmenistanyň Döwlet medeniýet merkeziniň Mukamlar köşgünde “Beýik Ýüpek ýoly” atly maslahat geçirildi. Maslahata jemgyýetçilik guramalarynyň, habar beriş serişdeleriniň wekilleri, ylym, medeniýet işgärleri we sungat ussatlary, ýokary okuw mekdepleriň professor-mugallymlary, talyp ýaşlar gatnaşdylar.
Çykyş edenleriň nygtaýşy ýaly, 2018-nji ýylyň “Türkmenistan -- Beýik Ýüpek ýolunyň ýüregi” diýlip atlandyrylan şygary ýurdumyzy ösdürmegiň köpasyrlyk taryhy tejribä, medeni däplere, milletiň ruhy mirasyna we umumadamzat gymmatlyklaryna esaslanýan konsepsiýasyny şöhlelendirýär.
Hormatly Prezidentimiz Gurbanguly Berdimuhamedowyň alyp barýan, oňyn Bitaraplyk, birek-birege hormat goýmak, parahatçylyk söýüjilik we hoşniýetli goňşuçylyk ýörelgelerine esaslanýan “açyk gapylar” syýasaty halkara giňişliginde ýurdumyzyň uly abraýa eýe bolmagyny şertlendirdi. Milli Liderimiziň parahatçylygy we howpsuzlygy berkitmäge, sebitde we dünýäde durnukly durmuş-ykdysady ösüş üçin şertleri döretmäge, dünýäniň ähli döwletleri hem-de abraýly halkara guramalary bilen netijeli hyzmatdaşlyk etmäge gönükdirilen oňyn başlangyçlary dünýä bileleşigi tarapyndan giňden goldanýar.
Türkmenistan amatly geosyýasy ýagdaýa we ägirt uly ykdysady kuwwata eýe bolmak bilen, iri halkara taslamalaryny, şol sanda energetika we ulag-aragatnaşyk ulgamlarynda iri taslamalary amala aşyrýar. Olar Merkezi Aziýanyň we beýleki sebitleriň arasynda özara bähbitli söwda-ykdysady gatnaşyklary hem-de netijeli medeni-ynsanperwer gatnaşyklary pugtalandyrmaga ýardam edýär.
XXI asyryň iri energetika taslamalary – Türkmenistan-Hytaý gaz geçirijisi hem-de gurluşygy dowam edýän Türkmenistan-Owganystan-Pakistan-Hindistan transmilli gaz geçirijisi munuň aýdyň subutnamasy bolup, olar gadymy döwürde Uzak, Orta we Ýakyn Gündogaryň ýurtlaryny Günbatar Ýewropa bilen birleşdiren Beýik Ýüpek ýolunyň möhüm ugurlaryndan geçýär. Gazagystan-Türkmenistan-Eýran hem-de Türkmenistan-Owganystan-Täjigistan demir ýollary, Aşgabatdaky we welaýatlardaky howa menzilleri, ýokary tizlikli awtomobil ýollary, Amyderýanyň üstünden geçýän köprüler, Türkmenbaşy şäheriniň Halkara deňiz porty, ýurdumyzda ulanmaga berlen we gurluşygy dowam edýän beýleki desgalar halkara ulag geçelgeleriniň möhüm halkalary bolup durýar.
Maslahatda Beýik Ýüpek ýolunyň halklary we medeniýetleri ýakynlaşdyrýan hadysa hökmünde wagyz edilmegine aýratyn üns berildi. Bu mowzuk döwlet Baştutanymyzyň “Türkmenistan—Beýik ýüpek ýolunyň ýüregi” atly kitabynda milli taryhymyzdan dürli wakalaryň, gadymy rowaýatlaryň, ýurdumyzyň häzirki durmuşyndaky wakalaryň mysalynda düýpli açylyp görkezilýär.
Türkmen halky asyrlarboýy myhmansöýerligiň baý mazmunly däpleri bilen tanalyp geldi. Şol däpler biziň günlerimizde täze mazmuna eýe bolup, syýasatçylyk ulgamyndaky täzelikleri öz içine aldy diýip, ýygnananlar bellediler. Taryhy-medeni özboluşlylyk hem-de baý medeni mirasymyz, şol sanda dünýä belli bolan türkmen halylary we ahalteke bedewleri, gadymy döwrüň ýadygärlikleri we täsin tebigy ekoulgamlar ýurdumyza bu ugurda halkara abraýyny artdyrmaga mümkinçilik berýär.
Beýik Ýüpek ýolunyň geçen ugry boýunça syýahatlar meşhur ugurlaryň biri bolup, onuň desgalary açyk asmanyň astyndaky özboluşly muzeýleri: UNESKO-nyň “Bütindüný medeni mirasy” sanawyna girizilen Gadymy Merw, Köneürgenç we Nusaý galasy ýaly ýadygärlikleri öz içine alýar. Änewe, Dehistana, ady rowaýata öwrülen Marguşyň merkezi bolan Goňurdepä, şeýle hem Mäne babanyň binagärlik toplumyna, Abiwerd, Köne Kaka we Amul şäherlerine, Alamberdar kümmetine, Daýahatyn kerwensaraýyna, Şasenem, Diýarbekir, Yzmykşir (Zamahşar) galalaryna we beýleki taryhy ýadygärliklere gezelençler jahankeşdelerde ýatdan çykmajak täsirleri galdyrýar. Eziz Watanymyzyň ak mermerli paýtagty Aşgabadyň Ginnesiň rekordlar kitabyna girizilen binagärlik gözellikleri, ýurdumyzyň şypahana merjeni—Hazaryň ekologiki taýdan arassa kenarynda ýerleşen "Awaza" milli syýahatçylyk zolagy we beýlekiler örän uly täsir döredýär.
Täze taryhy döwürde Garaşsyz, Bitarap Türkmenistanyň iri halkara ylmy merkezleriň birine öwrülendigi jedelsiz ýagdaýdyr. Hormatly Prezidentimiz Gurbanguly Berdimuhamedow taryh ylmynyň meseleleri boýunça halkara ylmy maslahatlary geçirmek däbiniň başyny başlady. Olaryň köpüsi dünýä döwletleriniň onlarçasyny söwda, maglumat we medeni gatnaşyklar bilen baglanyşdyran Beýik Ýüpek ýoluny dünýä taryhynda täsin hadysa hökmünde öwrenmegiň meselelerini öz içine alýar. Kerwen ýollary boýunça diňe harytlar däl-de, dürli bilimler çarýana ýaýrap, ylym, medeniýet we sungat ulgamlarynda gazanylandaryň, ruhy gymmatlyklaryň, açyşlaryň, hojalygy dolandyrmak tejribesiniň we dürli senetleriň syrlarynyň işjeň özara alyşmasy bolup geçipdir.
Şunuň bilen baglylykda, Beýik Ýüpek ýolunyň ugrundaTürkmenistanyň çäginde ýerleşen taryhy-medeni ýadygärliklerde 2018-2021-nji ýyllarda ylmy-barlag işlerini we gazuw-agtaryş işlerini geçirmegiň, medeni mirasy öwrenmegiň we wagyz etmegiň döwlet maksatnamasynyň ähmiýeti bellenildi. Bu maksatnama daşary ýurtlaryň ylmy-barlag merkezleri bilen hyzmatdaşlygy ösdürmegi, arheologiýanyň, binagärligiň, etnografiýanyň we taryhyň dürli meseleleri boýunça işleriň amala aşyrylmagyny, toplumlaýyn dikeldiş işleriniň geçirilmegini göz öňünde tutýar. Umuman, bularyň hemmesi ýurdumyzyň ýaş alymlaryny häzirki zaman dünýä ylmynyň däpleri bilen tanyşdyrmaga, ösüp gelýän nesli milli medeni mirasymyza buýsanmak we hormat goýmak ruhunda terbiýelemäge gönükdirilendir.
Ýykynda geçirilen Ministrler Kabinetiniň mejlisinde döwlet Baştutanymyz tarapyndan makullanan 2018-nji ýyl üçin medeniýet ulgamynyň Iş meýilnamasynda medeniýet we habar beriş serişdeleri ulgamyny toplumlaýyn ösdürmek boýunça möhüm wezipeler kesgitlenildi. Bu resminamada milli medeniýetimizi we sungatymyzy dünýä ýaýmak, muzeý we kitaphana işini, habar beriş serişdeleriniň işini kämilleşdirmek, şol sanda tele we radiogepleşikleriniň, habarlaryň hilini, mazmunyny we çeperligini artdyrmak boýunça anyk çäreler göz öňünde tutuldy.
Adamzat siwilizasiýasynyň täsin hadysasyna öwrülen bu taryhy ýoluň täze mazmuny diňe döwletleriň taryhy-ykdysady gatnaşyklarynda we olaryň ynsanperwer gatnaşyklarynda däl-de, eýsem, sport ulgamynda hem öz beýanyny tapýar. Diňe Aziýa we Okeaniýa ýurtlarynyň 64-sinden toparlary, bosgun türgenleri däl-de, eýsem, dünýäniň ähli künjeklerinden köp sanly žurnalistleri, tomaşaçylary we syýahatçylary ýygnap, uly üstünlige beslenen “Aşgabat 2017” oýunlary munuň ajaýyp mysaly bolup durýar.
Mälim bolşy ýaly, hormatly Prezidentimiz Gurbanguly Berdimuhamedow Beýik Ýüpek ýolunyň ugry boýunça Amuldan Hazara çenli aralykda halkara awtomobil ýaryşyny, şeýle hem uzak aralyga ylgamak we beýleki sport ýaryşlaryny guramak pikirini öňe sürdi. Daşary ýurtly ýaryşa gatnaşyjylar türkmen halkynyň mirasy bilen diňe tanyşmaga däl-de, eýsem, rowaýata öwrülen bu taryhy ýerlere düýpli durmuş-ykdysady özgertmeleri, ylmy-tehniki ösüş hem-de Beýik Ýüpek ýolunda möhüm ulag merkezi hökmünde ornuny berkidýän ýurdumyzyň sebitleriniň senagat taýdan ösmegi bilen gelýän täze durmuşy synlamaga mümkinçilik alarlar.
Beýik Ýüpek ýoly gadymy siwilizasiýanyň gazanan üstünlikleriniň biri hasaplanýar. Ol adamzadyň taryhynda ilkinji gezek ägirt uly giňişlikde, Ýewropadan başlap Hytaýa çenli aralykda halklary birleşdirmek, olaryň dürli ugurlarda hyzmatdaşlyk etmegi üçin giň ýol açdy. Bu arabaglanyşyk Merkezi Aziýanyň, Türkmenistanyň üsti bilen ýola goýuldy.


text:
Türkmenistanyň Birleşen Milletler Guramasynda wekilçiligi giňelýär
BMG-niň Ykdysady we Durmuş geňeşiniň (EKOSOS) 19-njy aprelde geçirilen mejlisinde Türkmenistan Birleşen Milletler Guramasynyň düzümleriniň birbada ikisine - 2018-2020-njy ýyllar üçin BMG-niň Çagalar gaznasynyň (UNICEF) Ýerine ýetiriji geňeşine hem-de 2018-2022-nji ýyllar üçin Zenanlaryň statusy boýunça komissiýasyna saýlanyldy.
Bu waka Bitarap Türkmenistanyň halkara giňişligindäki abraýynyň barha artýandygyna, onuň oňyn daşary syýasat ugrunyň giň goldawa mynasyp bolýandygyna şaýatlyk edýär. Birleşen Milletler Guramasy bilen strategiki esasda hyzmatdaşlyk etmek bu syýasatyň esasy ugurlarynyň biri bolup durýar.
Ýurdumyzyň durmuş-ykdysady ösüşde gazanan üstünlikleri, milli Liderimiziň ýolbaşçylygynda halkymyzyň abadan we bagtyýar durmuşy üçin ähli zerur şertleri döretmek boýunça yzygiderli görülýän çäreler dünýä bileleşiginiň ýurdumyza gyzyklanmasynyň barha artýandygynyň möhüm şerti bolup durýar. Şunuň bilen baglylykda, Türkmenistanyň Birleşen Milletler Guramasynyň ýokarda agzalan düzümlerine saýlanylmagy kanunalaýyk ýagdaýdyr. Ýurdumyz halkara hyzmatdaşlygy meselelerinde, şol sanda BMG tarapyndan kabul edilen Durnukly Ösüş maksatlaryna ýetmekde işjeň orny eýelemek bilen, toplanan oňyn tejribäni paýlaşmaga hemişe taýýardyr we bu ugurda netijeli gatnaşyklary ösdürmek ugrunda çykyş edýär.
Ýeri gelende aýtsak, Türkmenistan degişli milli geňeşmeleri geçirmek üçin BMG derejesinde seçilip alnan döwletleriň toparyna girmek bilen, 2015-nji ýyldan soňky döwür üçin durnukly ösüşiň täze ählumumy strategiýasyny işläp taýýarlamak çäresine gönüden-göni gatnaşdy.
Bagtly çagalygy üpjün etmek Türkmenistanyň döwlet syýasatynyň ileri tutulýan ugurlarynyň biri bolup durýar. Ýurdumyz Çaganyň hukuklary hakyndaky Konwensiýa we bu ulgamda beýleki binýatlaýyn halkara – hukuk resminamalaryna goşulyp, öz üstüne alan borçnamalaryny ýerine ýetirmäge örän jogapkärli çemeleşýär.
Hormatly Prezidentimiz Gurbanguly Berdimuhamedowyň belleýşi ýaly, çagalar hakdaky alada – bu geljege iň asylly we ygtybarly maýa goýumlarydyr. Täze taryhy eýýamda ýurdumyzda ösüp gelýän nesliň sazlaşykly ösmegi, mynasyp terbiýelenmegi hem-de ýokary hilli bilim almagy üçin oňaýly şertleri üpjün etmek boýunça toplumlaýyn çäreler görülýär. Türkmenistanlylaryň ýaş nesliniň sagdyn, beden taýdan berk hem-de ruhy taýdan baý ösmegi, olaryň öz ukyplaryny we zehinlerini doly derejede görkezmekleri, döredijilik hem-de sungat, bedenterbiýe we sport bilen yzygiderli meşgullanmaklary üçin ähli zerur şertler we mümkinçilikler döredilýär.
Şunda milli Liderimiz, ilkinji nobatda, eneleriň sagdynlygynyň we abadançylygynyň çagalaryň bagtyýarlygynyň girewi bolup durýandygyny belleýär. Türkmenistanda eneligi we çagalygy goramak ulgamy ägirt uly döwlet goldawyna mynasyp boldy, şol sanda kanunçylyk binýady kämilleşdirildi, dürli milli maksatnamalar durmuşa geçirildi, häzirki zaman saglygy goraýyş we sagaldyş merkezleri we beýlekiler guruldy. Çagalaryň durmuşynyň hilini ýokarlandyrmak, maşgalanyň durmuş statusyny pugtalandyrmak hem-de türkmen halkyna gadymdan bäri mahsus bolan maşgala gymmatlyklarynyň däplerini wagyz etmek hemişe döwletimiziň üns merkezinde durýar.
Türkmenistanyň degişli Kanunyna laýyklykda sekiz we şondan köp çagany dünýä inderen hem-de terbiýeläp ýetişdiren enelere “Ene mähri” diýen hormatly at dakylýar. Döwletimiz köp çagaly maşgalalary hemmetaraplaýyn goldamak, şol sanda olaryň ýaşaýyş-durmuş şertlerini gowulandyrmak, olara durmuş ýeňilliklerini bermek barada aýratyn alada edýär.
Ýurdumyz bu ugurda BMG-niň Çagalar gaznasy (UNISEF) bilen işjeň hem-de üstünlikli hyzmatdaşlyk edýär. Birnäçe bilelikdäki taslamalaryň we maksatnamalaryň üstünlikli durmuşa geçirilmegi hem şol köpýyllyk gatnaşyklaryň aýdyň netijesi bolup durýar. Bu taslamalar we maksatnamalar Durnukly Ösüş Maksatlary bilen berk baglanyşykly möhüm döwlet wezipelerini çözmäge gönükdirilendir. Türkmenistan 2018-2020-nji ýyllar üçin UNISEF-iň Ýerine ýetiriji geňeşine saýlanmak bilen, dünýäniň geljegi bolan ösüp gelýän nesliň abadançylygynyň bähbidine netijeli halkara hyzmatdaşlygyny pugtalandyrmak we giňeltmek üçin özüniň tejribesini we kuwwatyny paýlaşmaga taýýardyr.
Hormatly Prezidentimiz Gurbanguly Berdimuhamedowyň durmuşa geçirýän döwlet syýasatynyň ýene-de bir ileri tutulýan ugry zenanlaryň kanuny bähbitlerini we hukuklaryny goramak we üpjün etmek bilen baglanyşyklydyr. Häzirki wagtda biziň zenanlarymyz döwlet häkimiýet we dolandyryş edaralarynda, ykdysadyýetiň ähli pudaklarynda, ylym we bilim, medeniýet we saglygy goraýyş ulgamlarynda işjeň zähmet çekýärler, telekeçilik işini amala aşyrýarlar, jemgyýetçilik işi bilen meşgullanýarlar we şeýlelikde, eziz Watanymyzyň mundan beýläk-de gülläp ösmegine saldamly goşant goşýarlar. Ýaş nesli hakyky watançylyk ruhunda, milletiň ruhy-ahlak gymmatlyklarynyň esasynda terbiýelemekde hem olaryň tutýan orny örän uludyr. Enelere hormat goýmak, zenanlarymyzy sarpalamak türkmen halkynyň gadymdan gelýän we nesilden-nesle geçirilýän ajaýyp däbidir. Bu däp täze taryhy eýýamda hem mynasyp dowam etdirilýär.
Türkmenistan BMG-niň doly ygtyýarly agzasy bolmak bilen we ýokarda agzalan ulgama degişli esasy halkara resminamalaryna goşulyp, olaryň düzgünlerini durmuşa geçirmek boýunça yzygiderli ädimleri ädýär, şol sanda milli kanunçylygy yzygiderli kämilleşdirýär. Jemgyýetiň durnukly ösüşiniň möhüm şerti hökmünde gender deňliginiň meselelerini çözmekde gazanylan üstünlikler ýurdumyzyň 2018-2022-nji ýyllar üçin Zenanlaryň statusy boýunça komissiýasyna saýlanylmagyny şertlendirdi. Mundan iki ýyl ozal, Türkmenistanyň 2016-2018-nji ýyllar üçin BMG-niň Zenanlaryň gender deňligi hem-de olaryň hukuklaryny we mümkinçiliklerini giňeltmek meseleleri boýunça düzüminiň Ýerine ýetiriji Geňeşine saýlanylandygy bellärliklidir.
Şunuň bilen baglylykda, soňky ýyllarda biziň döwletimiziň Birleşen Milletler Guramasynyň abraýly düzümlerine, şol sanda onuň alty esasy edaralarynyň birine – 2013-2015-nji ýyllar üçin Ykdysady we Durmuş Geňeşine (EKOSOS) ençeme gezek saýlanandygyny bellemek gerek. Munuň özi BMG bilen däp bolan özara gatnaşyklaryň taryzynda aýdyň görkeziji boldy.
Häzirki wagtda Türkmenistan Birleşen Milletler Guramasynyň komissiýalarynyň, komitetleriniň we geňeşleriniň sekizisiniň agzasy bolup durýar. Ýurdumyz olaryň çäklerinde degişli halkara işini alyp barýar. Şol guramalaryň hatarynda UNESKO-nyň Ýerine ýetiriji geňeşi, BMG-niň bosgunlaryň işleri boýunça Ýokary Komissarynyň Maksatnamasynyň Ýerine ýetiriji komiteti (hemişelik esasda), Ösüş maksady bilen ylym we tehnika baradaky komissiýa, BMG-niň Ýewropa Ykdysady komissiýasynyň durnukly energetika baradaky Komitetiniň býurosy, BMG-niň ilatly ýerler boýunça Maksatnamasynyň Dolandyryjylarynyň Geňeşi (UN-HABITAT), ýokarda agzalyp geçilen Zenanlaryň gender deňligi hem-de olaryň hukuklaryny we mümkinçiliklerini giňeltmek meseleleri boýunça düzüminiň Ýerine ýetiriji Geňeşi (UN-WOMEN), Ilat we ösüş baradaky komissiýa bar. Geljek ýylda biziň ýurdumyz BMG-niň Çagalar gaznasynyň Ýerine ýetiriji Geňeşiniň hem-de Zenanlaryň statusy boýunça komissiýasynyň düzüminde işlemäge girişer.


text:
Ermenistanyň oppozisiýa lideri Nikol Paşinýan Orsýetiň, ABŞ-nyň, Gürjüstanyň we ÝB-niň ilçileri bilen duşuşyp, olary ýurduň syýasy krizisini çözmek ugrunda edýän tagallalary bilen habarly etdi.
"Men ilçilere içerki krizisi çözmek üçin gelnen ylalaşyklar barada maglumat berdim” diýip, ol 3-nji maý güni giçlik öz feýsbuk sahypasynda çap eden beýanatynda aýtdy.
"Ikitaraplaýyn gatnaşyklaryň hem birnäçe meselesi ara alnyp maslahatlaşyldy. Ermenistanda akkreditasiýa edilen ilçiler bilen duşuşyklar dowam etdiriler” diýip, ol aýtdy.
Paşinýan 3-nji maýda öz Ýelk partiýasy we parlamentde ýaranlykda durýan oppozisiýa partiýalary tarapyndan ikinji gezek resmi taýdan premýer-ministrlige hödürlendi. Şondan soň ol dolandyryjy Respublika partiýasyndan “halkyň kandidaty” hökmünde goldanyljakdygy hakynda ynandyrmalary aldy.
Şu aralykda Kremliň sözsüni Dmitriý Peskow Orsýetiň Ermenistan bilen “gowy we konstruktiw” gatnaşyklary saklap galjakdygyny ynam bildirdi we ermeni partiýalarynyň "mümkin boldugyça basym" özara düşünişmeklerine umyt bildirdi.
Şu wagta çenli premýer-ministr bolmaga dalaş edýän ýeke-täk kandidat bolan Paşinýana 105 orunly parlamentde 41 deputat goldaw bildirýär. Bu wezipe üçin geljekki ses berişlik 8-nji maýa bellenildi.


text:
Şu gün «Türkmennebitönümleri» baş müdirliginiň «Ahal» futbol topary AFK-nyň kubogynyň saýlama tapgyrynda Täjigistanyň «Hujand» toparyny kabul etdi. Balkanabadyň 10 müň orunlyk sport toplumynda geçirilen duşuşyk 1:0 hasabynda türkmen futbolçylarynyň ýeňşi bilen tamamlandy.
«Ahal» hem, «Hujand» hem geçen ýyl milli çempionatlarda we kubok ýaryşlarynda birmeňzeş netijeleri görkezdiler. Toparlaryň ikisi hem Türkmenistanyň we Täjigistanyň çempionatlaryny ikinji orunda tamamlap, ýurduň kubogyna eýe boldular. Bu netijeler güýçleriň deňeçerliginden habar berýär. Şol deňeçer güýç hem duşuşykda özüni görkezdi. 18-nji minutda myhmanlaryň derwezesine urlan 11 metrlik jerime urgusy diýäýmeseň, duşuşyk, esasan, deňeçer ýagdaýda geçdi. Ýöne bu duşuşygyň çekeleşikli we dartgynly bolmandygyny aňlatmaýar. Tersine, sport toplumyna ýygnanan 10 müň çemesi janköýer örän gyzykly duşuşyga şaýat boldular.
17-nji minutda myhman toparyň goragçylarynyň biri jerime meýdançasynyň içinde «Ahalyň» hüjümçisi Süleýman Muhadowy ýykdy. Iordaniýaly eminiň «Hujandyň» derwezesine bellän 11 metrlik jerime urgusyny dürs ýerine ýetiren ýarym goragçy Myrat Annaýew duşuşykdaky ýeke-täk pökgini öz adyna ýazdyrdy. Şeýlelikde, AFK-nyň kubogyna ýurdumyzdan wekilçilik eden futbol toparlary 65-nji duşuşygynda 17-nji ýeňşini gazanyp, garşydaş derwezelere geçiren pökgüleriniň sanyny 76-a çykardylar. Myrat Annaýew bolsa Gyrgyzystanyň «Dordoý», Täjigistanyň «Hujand» toparlary bilen geçirilen üç duşuşykda üçünji gezek tapawutlanyp, şu ýyl resmi duşuşyklarda iň kän tapawutlanan türkmen futbolçysy boldy.
«Ahal» bilen «Hujandyň» arasyndaky jogap duşuşygy 20-nji fewralda Täjigistanda geçiriler. Eger «Ahal» bu duşuşykda-da hasapdaky artykmaçlygyny saklap bilse, AFK-nyň kubogynyň «D» toparçasynyň dördünji wekili bolar.


text:
ABŞ-nyň Döwlet departamenti Owganystanyň paýtagtynda “Intercontinental” myhmanhanasyna edilen hüjümde dört sany amerikan raýatynyň wepat bolandygyny we ikisiniň ýaralanandygyny tassyklady.
“Talyban” toparynyň 20-nji ýanwarda agşam Kabulyň kaşaň myhmanhanasyna eden hüjüminde azyndan 30 adam, şol sanda 14 daşary ýurtly heläk bolupdy.
Metbugat wekili Heather Nauert 24-nji ýanwarda eden çykyşynda Döwlet departamentiniň jikme-jikleri berip bilmejegini aýtdy.
“Biz ABŞ-nyň dört raýatynyň wepat bolandygyny we ikisiniň ýaralanandygyny tassyklap biljek” diýip, Nauert aýtdy.
Mundan öň ABŞ-nyň resmileri birnäçe amerikan raýatynyň wepat bolandygyny ýa-da ýaralanandygyny aýdyp, takyk sanlary mälim etmändi.
Owgan resmileri wepat bolan 14 daşary ýurtlydan 11 adamyň Owganystanyň “KanAir” atly hususy awiakompaniýasynyň işgärleri bolandygyny mälim etdiler. Şol bir wagtda-da wepat bolanlaryň takyk sany nämälim galýar.
Owganystanyň baş howpsuzlyk resmileri wepat bolanlaryň sanyny 22 we 30 adam aralygynda kesgitlediler. Ýerli habar beriş serişdeleri adam pidalarynyň sanyny 40 çemesi diýip habar berdiler.


text: Şaý—sepler daşky sypatlary, milli häsiýetleri bilen utgaşyp, şol halkyň milli derejesini kemala getirýär. Şonyň netijesinde her bir halkyň milli ýörelgelerinden ugur alýan egin—eşiklerinde, şaý—seplerinde özboluşly aýratynlyklar saklanýar. Şaý—sepleriň öz gözbaşyny ýönekeý nusgalarda, ilki durmuş döwründen alyp gaýdýandygy barada taryhy çeşmelerde bellenilýär. Goňurdepeden, Änewden, Altyndepeden, Dehistandan tapylan bezeg şaýlarynda birmeňzeşlik saklansada, olar gitdigiçe dürli görnüşli nusgalarda sungat derejesine ýetirilipdir. Türkmen şaý—sepleri özboluşlylygy we deňsiz—taýsyzlygy bilen tapawutlanýar, şeýle şaý—sepler başga hiç bir halkda duş gelmeýär. Her bir şaý—sep başarjaň elleriň we daş ýarýan zehiniň önümi bolup aklyňy haýran edýär. Şaý—sepleriň gelin—gyzlara bagyşlanmagy, ozaly bilen türkmeniň zenan maşgalasyna goýýan sarpasydyr. Türkmen şaý—sepleri gelin—gyzlarymyzyň mertebesidir. Sebäbi öz göwün diýen lybasyny geýip, şaý—sepini dakynyp çykan her ber türkmen zenanynyň başy buýsançlydyr, kalby joşgunlydyr. Şeýle mertebä eýe bolan türkmen maşgalasy bolsa, özüne bagyş edilen bu gözellikleri sarpalap edepli—ekramly geýinmegi, dakynmagy başarmalydyr. Gadymyýetden gözbaş alýan milli şaý—seplerimize bolan isleg we talap örän uly bolupdyr. Şoňa görä—de, türkmen topragynda şaý—sepleri ýasamak üçin näçe mukdarda altyn—kümşüň sarp edilendigini göz öňine getirmek mümkin däl. Üstesine—de zenan şaýsepleriniň görnüşleriniň hiç biri hem biri—birini gaýtalamaýar. Şolaryň hili gyşarnyksyz berjaý edilipdir, bu endik her bir zergäriň ganyna siňipdir. Edilýän talaba görä, orta asyrlarda Merwde 14 müňe golaý zergär şaý—sep ýasamak bilen meşgullanypdyr. Ýöne olaryň hiç biri hem özboluşly çeperçilik geňeşi bolup durýan ýörite topar tassyklamasa, öz ýasan önümlerini asla satuwa çykaryp bilmändir. Şonyň üçin—de zergärleriň köçesi bolupdyr, şol köçäniň ugrunda olar öz önümlerini hatarlap goýupdyr. Çeperçilik geňeşiniň talaby doly berjaý edilenden soň, zergärler öz önümlerini satuwa çykarypdyr. Çeperçilik geňeşiniň talabyna laýyklykda, ýasalan şaý—sepler türkmeniň edep kadasy bilen berk baglanyşykly bolupdyr. Türkmen öz maşgalasyna näme bagyşlan bolsa, gelin gyzlaryň hem şol mertebä laýyk bolmagyny, olaryň ýaşaýyş ajaýyplygy, gözelligi bilen sazlaşykda bolmagyny isläpdir. Ata—babalarymyzda gelin—gyza goýulýan bu sarpanyň şöhlelenmesi bolan şaý—seplerimizi ýasamak üçin irginsizlik, sabyr—takatlylyk zerur bolupdyr. Bu bolsa türkmen zergärçilik däpleriniň täsin we özboluşly taraplarydyr. Zergäriň esasy iş gurallary süýnmek, bir ujy çüň sandal, çekiç, atagzy bolupdyr. Şeýle ujypsyz we ýönekeý guraldyr esbaplar bilen bütin ýylyň dowamynda zergärçilik genji—hazynasynyň döredilmegi henize—bu güne çenli açylmadyk syr bolmagynda galýar. Türkmen halkynyň zergärçilik diňe hünar bolmak bilen çäklenmän, eýsem durmuş zerurlygydyr, onuň öz pelsepesi we dünýä garaýşy, çeperçilik hem—de ynsanperwerlik ýörelgeleri bar. Mysal üçin, zergärler şeýle ajaýyp genji—hazynalary döretse—de, öz atlaryny goýmandyr. Olar bu meselä akylly—başly çemeleşipdir, şaý—sepiň tutuşlygyna olary dakynjak zenana degişli bolmagy üçin zergärler özleriniň tanalman galanlaryny kem görmändir. Hut başyny başlaýjy hökmünde özüne hormat goýmaga mynasyp zenan tagallasy bilen dörän bu hünäriň aýratyn edim—gylymy hem şundan ybaratdyr. Her bir halkyň şaý—sepleri umumy bir düşünjäni aňlatsalarda, bezelişinde, dakynylyşynda özboluşly aýratynlyklar saklanypdyr. Şeýle aýratynlyklara esaslanyp, Türkmenistanyň günbatar sebitlerinde ulanylýan şaý—sepler babatda aýtsak, olar hem birnäçe özboluşly aýratynlyklaryň bardygyny görmek kyn däl. Bu sebitde gelin—gyzlaryň dakynýan şaý—sepleriniň ýasalyşy, keşbi, gaşlary boýunça tapawutly taraplary bar. Balkan welaýatynyň maňlaýlyk (alynlyk), saçlyk, egilik, açarbag, gülýaka, gulak halka (gulak ysyrga), tumar, bilezik, ýüzük, gupba, çagalar üçin burma, ok—ýaý, bazbent ýaly şaýlar ulanylýar. Bularyň ýasalyşy, esasan, ýençme, ismil görnüşlerinde, gaşlary köplenç gök, ýaşyl, gyzyl reňklerde, göwrümi ownuk bolýar. Şaýlarda, şelpelere däl—de, esasan, işme zynjyrlar arkaly berkidilen sesli düwmelere köp üns berilýär. Zynjyrly we düwmeli şaýlar ýaş gyz—gelinlere niýetlenendir. Şaýlar ýasalanda altyn bilen kümşi garyşdyryp, kän ulanmandyrlar. Köplenç arassa kümşi we altyny aýratynlykda ulanypdyrlar. Ol şaýlaryň agyr bolmazlygyna täsir edipdir. Şaýlary dakynmaklykda gyz—gelinleriň, uly ýaşly aýallaryň arasynda aýratynlyklar saklanypdyr. Maňlaýlyk, asyk, saçlyk, eginlik, açarbag, tumar, bukaw bular durmuş guran zenanlara degişlidir. Bu şaýlary gyz maşgalalara dakynmak bolmaýar. Gülýaka, bilezik, ýüzük, gulak—halka ähli zenan maşgalalara degişli şaýlardyr. Şaýlara goýulýan gaşlar gymmatbaha daşlardan bolup, köplenç tegelek şekilde ýasalypdyr. Şaýlaryň bir, iki, hatda üç gat görnüşde edilýän pursatlary hem gabat gelýär. Muňa günbatar türkmenleriň dakynýan tomarçakly gülýakasy mysal bolup biler. Bu gülýakany diňe aýal maşgalanyň dakynmaklary talaba laýykdyr. Sebäbi gülýakanyň döreýiş taryhy nesil öndürýän zenan maşgala bilen baglanyşyklydyr. Şoňa laýyklykda, oňa gabarçakly gülýaka hem diýilýär.


text:
Media berk gözegçilik edýän Türkmenistan telewideniýede pornografik, şeýle-de “ýaramaz endikleri höweslendirýän” maglumatlary efire bermegi gadagan edýän Kanuny kabul etdi.
Prezident Gurbanguly Berdimuhamedow ýurduň “dünýädäki abraýynyň artmagyna ýardam etjekdigi” aýdylýan bu baradaky dokumente geçen hepdäniň aýagynda, ýagny 13-nji ýanwarda gol goýdy.
Telewideniýe we radiogepleşikler hakyndaky täze Kanuna laýylykda, ýurduň teleradioýaýlymlarynyň hepdelik möçberiniň azyndan 50 göterimini ýurduň teleradioönümleriniň toplumlary (teleradiogepleşikleri) we türkmen awtorlarynyň ýa-da ýerine ýetirijileriniň saz eserleri düzmelidir.
Şeýle-de, dokumentde pornografik we ýörite jynsy-erotik häsiýetli teleradioönümleriň toplumlarynyň ýaýlyma çykmagy, şeýle hem kino we wideoönümleriniň görkezilmegi, rehimsizlik we zorluk ynançlarynyň wagyz edilmegi gadagan edilýär.
Emma Kanunda efire berilmegi gadagan edilýän “ýaramaz endikleri höweslendirýän” maglumatlar aýdyňlaşdyrylmaýar; şeýle-de “pornografik” we “jynsy-erotik” maglumatlaryň nähili seljeriljekdigi-de takyklaşdyrylmaýar.
Ýeri gelende bellesek, iş ýüzünde türkmen häkimiýetleri ýurduň telewideniýesinde görkezilýän daşary ýurt kinofilmlerindäki jynsy sahnalary ‘redaktirlemek’, kesmek tejribesini has öňräkden bäri ulanyp gelýärler.
Kanunda ýurduň döwlet teleradioguramalarynyň esasy wezipeleriniň biri “Türkmenistanyň halkara aragatnaşyklarynyň pugtalandyrylmagyna, dünýäde onuň abraýynyň artmagyna ýardam etmek” diýlip kesgitlenipdir.
Bu aralykda, Türkmenistan media erkinligine gözegçilik edýän halkara guramalarynyň hasabatlarynda ýyldan-ýyla iň ýaramaz orunlarda ýerleşdirilip gelinýär; “Serhetsiz reportýorlar” guramasy bolsa, prezident Gurbanguly Berdimuhamedowy “Internetiň ganym duşmany” diýip atlandyrdy.
Türkmenistanyň metbugat hakyndaky kanunynda senzuranyň gadagan edilýändigine garamazdan, türkmen prezidenti hökümet mejlislerinde žurnalistleriň we çeper döredijilik wekilleriniň wezipesiniň ýurtda gazanylandygy aýdylýan üstünlikleri “giň beýan etmekden ybaratdygyny” gaýta-gaýta ýatladyp durýar. Döwlet mediasynda görkezilýän tas ähli reportažlarda diýen ýaly Berdimuhamedow dabaralanyp, oňa alkyşlar okalýar.
Şeýle-de, metbugat neşirleriniň ýolbaşçylary kanun esasynda öz esaslandyryjylary tarapyndan wezipä bellenip-aýrylmaly ýa saýlanmaly diýilse-de, prezident tarapyndan işe bellenilýär we aýrylýar. Emma muňa garamazdan, türkmen lideri döwlet eýeçiligindäki metbugatyň ýolbaşçylaryndan, ýagny öz bellän kadrlarynyň işinden hemişe nägile bolýar.
Mundanam başga, häkimiýet daşary ýurt habar serişdeleri bilen hyzmatdaşlyk saklaýanlary, graždan aktiwistlerini we öz pikirini aýtmaga gaýrat tapýanlary yzarlamagyny we olara basyş etmegini dowam etdirýär. Resmiler ilatyň alternatiw habarlary almak üçin ulanan hemra antennalaryny aýyrmak boýunça hem kampaniýany başlatdylar.
Ýurtda Facebook, Twitter, Wkontakte ýaly sosial ulgamlaryň we garaşsyz maglumatlary çap edýän, şol sanda Azatlyk Radiosynyň websaýtlary hem petikli bolmagynda galýar.
Şol bir wagtda, türkmen resmileri Türkmenistanda informasion Internet saýtlarynyň petiklenýändigi baradaky maglumaty ret edip, diňe “pornografiýa maksatly” diýip, häsiýetlendiren saýtlaryna girişleriň ýapylýandygyny öňe sürýärler.


text:
Türkiýe bal önümçiligi boýunça dünýäde ikinji orunda...
Bütin dünýä ary bal önümçiliginiň 1/3 bölegi Hytaýa degişli
Türkiýäniň Oba-hojalyk palatalary birleşiginiň başlygy Şemsi Baýraktar Bütindünýä Ary güni mynasybetli eden çykyşynda aryjylyk pudagynyň Türkiýäniň iň uly pudaklarynyň biri ýagdaýyna gelendigini belläp: “Türkiýeden 84 müňden gowrak kärhana, 7,9 milliondan gowrak uleýde 105 müň 727 tonna ary bal öndürýär” diýdi.
Baýraktar 1,5 milliondan gowrak bütin dünýä ary bal önümçiliginiň 30,6 göteriminiň Hytaýa degişlidigini, Türkiýäniň Hytaýdan soň dünýä ary bal önümçiliginiň 6,85 göterimini öndürip 2-nji orundadygyny, Türkiýeden soň 5,35 göterim bilen ABŞ-nyň gelýändigini, 5,03 göterim bilen Eýran we 4,96 göterim bilen Russiýanyň gelýändigini habar berdi.


text:
Habarlar 25 fewral 2017
Sport
Täze sport žurnalynyň ilkinji sany çap edildi: «Aziada-2017» üns merkezinde
Hormatly Prezidentimiz Gurbanguly Berdimuhamedowyň öňde boljak uly sport wakasynyň guramaçylaryny, milli we daşary ýurt köpçülikleýin habar beriş serişdeleriniň wekillerini, meýletinçileri hem-de ýurdumyzyň we daşary ýurtlaryň okyjylaryny birleşdirýän maglumatlar giňişligini döretmegiň zerurdygy baradaky görkezmesi žurnalyň esaslandyrylmagynyň baş şerti boldy.
Jemgyýet
Durmuş ulgamynyň pudaklarynyň maglumatlaşdyrylmagy-milli ösüşiň ileri tutulýan ugry
Maslahatyň dowamynda bu ulgamda alnyp barylýan işleriň ýagdaýyna seredildi hem-de döwlet Baştutanymyzyň okatmagyň ulgamyny döwrebaplaşdyrmak, ýokary hünärli lukmanlary taýýarlamak, ylmy edaralaryň işini we sport ulgamyny kämilleşdirmek boýunça tabşyryklaryny ýerine ýetirmek maksady bilen, guramaçylyk işleriniň esasy ugurlary kesgitlenildi.
Ykdysadyýet
Geçen hepdede Türkmenistanyň Döwlet haryt-çig mal biržasynyň söwdalarynda geleşikleriň 95-si hasaba alyndy
Satyn alany ýurtlar: Russiýa, Hytaý, BAE, Niderlandlar, Şweýsariýa, Singapur, Türkiýe, Gruziýa, Owganystan. Geleşikleriň umumy bahasy ABŞ-nyň 60 million 772 müň dollaryndan gowrak boldy.
Resmi habar
Döwlet we hökümet baştutanlary Hormatly Prezidentimiz Gurbanguly Berdimuhamedowy ýokary döwlet wezipesine gaýtadan saýlanmagy mynasybetli gutlaýarlar
Siziň Alyhezretiňize Türkmenistanyň Prezidenti wezipesine gaýtadan saýlanmagyňyz mynasybetli tüýs ýürekden çykýan gutlaglarymy ibermek mümkinçiligine şatdyryn. Size belent döwlet wezipesinde mundan beýläk-de üstünlikler, türkmen halkyna bolsa yzygiderli ösüş we abadançylyk arzuw edýärin.
Resmi habar
Türkmenistanyň Prezidenti ministrlikleriň we pudak edaralarynyň birnäçesiniň ýolbaşçylaryny belledi
Pürli Nurmämmedowiç Agamyradow – Türkmenistanyň Bilim ministri wezipesine;


text:
Türkmenistanyň Maliýe ministrligi halkara guramalary bilen işjeň hyzmatdaşlyk edýär.
Aşakda görkezilýän halkara guramalary bilen hyzmatdaşlyk Ministrligiň işiniň möhüm düzüm bölegi bolup durýar:
- Halkara Pul gaznasy;
- Bütindünýä bankynyň topary;
- Aziýa Ösüş banky;
- Yslam Ösüş banky;
- Ýewropanyň Ösüş we özgerdiş banky we beýlekiler.
Halkara Pul gaznasy bilen Ylalaşygyň IV maddasy boýunça geňeşleriň çäklerinde her ýylda Türkmenistanyň ykdysady we maliýe meseleleri boýunça iki taraplaýyn ara alyp maslahatlaşmalar geçirilýär. Ministrligiň hünärmenleri HPG-nyň geçirýän okuw maksatnamalaryna işjeň gatnaşýarlar.
Bütindünýä bankynyň topary bilen institusional ösüş we hyzmatdaşlyk strategiýalaryny işläp taýýarlamak boýunça aýry-aýry taslamalar amala aşyryldy. Ministrlik BMG-nyň Ösüş maksatnamalarynyň, halkara donor guramalarynyň ykdysady we maliýe meseleleri boýunça taslamalaryna gatnaşýar.
Ýewropa Bileleşiginiň TASIS maksatnamalaryna işjeň gatnaşýar.


text:
Kubanyň Döwlet geňeşiniň başlygynyň birinji orunbasary Migel Dias-Kanel halk häkimiýetiniň Milli assambleýasynyň mejlisinde 604 deputatdan 603-siniň goldawyna eýe bolup, Kubanyň Döwlet geňeşiniň Başlygy wezipesine saýlandy. Şeýlelikde 57 ýaşly Dias-Kanel 2008-nji ýyldan bäri bu wezipäni eýeläp gelýän ady rowaýata öwrülen Fidel Kastronyň dogany Raul Kastronyň ýerine geçdi. Şonuň bilen birlikde Raul Kastro Kompartiýanyň başlygy wezipesinde 2021-nji ýyla çenli galjakdygyny mälim etdi. Kubanyň Esasy kanunyna laýyklykda, Döwlet geňeşiniň başlygy döwlet ýolbaşçysy bolup, bäş ýyldan bir gezek saýlanylýar.
Döwlet geňeşiniň başlygynyň birinji orunbasary wezipesine bolsa, Salwador Waldes Mesa bellenildi. Kubanyň halk häkimiýetiniň Milli assambleýasynyň (parlament) başlyklygyna Esteban Laso Ernandes saýlandy. Ol sesleriň 100 göterimine eýe boldy. Mundan öň, Kuba parlamentiniň täze çagyryşynyň deputatlary kasam kabul edip, öz wezipelerine girişipdi. Häzirki deputatlar toparynyň düzümi zenanlaryň 53,22 göterimini eýeleýänligi bilen tapawutlanýar. Olaryň ýaryndan gowragy täze saýlanan, aglabasy bolsa, Kuba ynkylabyndan soňra doglanlardyr.
Kubanyň täze Lideri
Kubanyň Döwlet geňeşiniň başlygynyň birinji orunbasary Migel Dias-Kanel halk häkimiýetiniň Milli assambleýasynyň mejlisinde 604 deputatdan 603-siniň goldawyna eýe bolup, Kubanyň Döwlet geňeşiniň Başlygy wezipesine saýlandy. Şeýlelikde 57 ýaşly Dias-Kanel 2008-nji ýyldan bäri bu wezipäni eýeläp gelýän ady rowaýata öwrülen Fidel Kastronyň dogany Raul Kastronyň ýerine geçdi. Şonuň bilen birlikde Raul Kastro Kompartiýanyň başlygy wezipesinde 2021-nji ýyla çenli galjakdygyny mälim etdi. Kubanyň Esasy kanunyna laýyklykda, Döwlet geňeşiniň başlygy döwlet ýolbaşçysy bolup, bäş ýyldan bir gezek saýlanylýar.


text: Ýurdumyzyň futbol çempionatynyň 8-nji tapgyrynda 2 duşuşyk geçirildi. Olaryň ikis-de 1–0 hasabynda tamamlandy. “Aşgabat” topary öz meýdançasynda “Balkandan” 1–0 hasabynda üstün çykdy. Ýeke-täk pökgini 34-nji minutda Ilýas Minhairow derwezä girizdi. Oýunda ýer eýeleriniň ezber oýunçysy Nazar Baýramow 73-nji minutda 2-nji sary kartoçkasyny alyp, meýdançadan çykaryldy. Şeýle-de “Energetik” öz meýdançasynda “Şagadamdan” 1–0 hasabynda asgyn geldi. Myhmanlara 3 utuk gazandyran goly 77-nji minutda Melis Ryzaýew öz adyna ýazdyrdy.


text:
Woleýbol boýunça zenanlaryň arasyndaky CEV Ýewropanyň Çempionlar ligasy ýaryşynda Türkiýäniň “Wakyfbank” topary bassyr 2-nji ýeňşini gazandy. Stambullylar Rumyniýanyň paýtagty Buharestde oýnalan “Final Four”-da ilki Italiýanyň “Imoko Wolleý” toparyndan 3–2 üstün çykdy. Finalda-da Rumyniýanyň “CSM Wolei Alba Blaj” toparyny 25:17, 25:11, 25:17 hasaplar bilen ýeňip, yzly-yzyna 2-nji, umumylykda-da 4-nji gezek yklymyň iň uly kubogyny gazandy (2011, 2013, 2017, 2018). 3-nji ýer ugrundaky oýunda-da Italiýanyň “Imoko Wolleý” topary Türkiýäniň “Galatasaraý” klubuny 25:17, 25:18, 25:20 hasaplary bilen ýeňmegi başardy. “Final Four”-yň iň gymmatly oýunçysy diýlip, çempion topardan Gözde Kyrdar Sonsyrma saýlandy.
GÖREŞ
Russiýanyň Dagestan Respublikasynda geçirilen göreş boýunça 69-njy Ýewropa çempionatynda ýer eýeleriniň pälwanlary öňe saýlandy. Olar 12 altyn, 7 kümüş, 4 bürünç jemi 23 medal gazanyp, sanawda 1-nji orny eýelediler. Russiýadan Gadžimurad Raşidow, Magomed Kurbanaliýew, Ahmed Gadžimagomedow, Artýom Surkow, Roman Wlasow ýaly pälwanlar erkin we grek-rim göreşleri boýunça dürli agramlarda ýeňiji boldy. Medallaryň sanawynda 2-nji ýeri türkiýeli (5 altyn, 8 bürünç), 3-nji orny-da azerbaýjanly (4 altyn, 5 kümüş, 9 bürünç) pälwanlar eýelediler. Türkiýeli Taha Akgül 6-njy gezek Ýewropanyň çempiony bolmagy başardy.
MOTO GP
Moto GP boýunça möwsümiň 4-nji ýaryşy Ispaniýanyň Herez şäherinde geçirildi. Ýaryşa 5-nji hatardan başlan ispaniýaly Mark Markes (“Repsol Honda”) 25 aýlawy 41 minut 39,678 sekuntda tamamlap, şu ýylky 2-nji, karýerasyndaky 37-nji ýeňşini gazandy. Markesden 5,2 sekunt yza galan fransiýaly Ýohan Zorko (“Monster Yamaha”) 2-nji, italiýaly Andrea Iannone (“Suzuki Ecstar”) 3-nji ýeri eýeledi. Möwsümiň 5-nji ýaryşy 20-nji maýda Fransiýada geçiriler.
Tennis
Her ýyl geçirilýän 4 “Uly tuwulga” tennis ýaryşlarynyň iň abraýlysy hasaplanýan “Wimbledon” bäsleşiginiň baýrak gaznasy 7,6 göterim artdyryldy. Bu ýyl 2–15-nji iýul aralygynda 132-nji gezek geçiriljek ýaryşyň umumy pul baýragy 34 million sterlinge çykaryldy. Ýekelikde ýeňiji bolan tennisçiler pul baýragy hökmünde 2,25 million sterling alarlar. Geçen ýylky ýaryşda ýeňijilere 2,2 million sterling berlipdi.


text:
28 Şubat 2015 Cumartesi
3-4-nji Martda Türkiýe Boljak Resmi Sapar Hakynda
R.Meredow 3-4-nji martda Türkmenistanyň Prezidentiniň Türkiýe Respublikasyna boljak resmi saparyna görülýän taýýarlyk hakynda hasabat berdi. Bellenilişi ýaly, nobatdaky ýokary derejedäki türkmen-türk gepleşikleri netijeli hyzmatdaşlygy has-da ösdürmäge ýardam etmäge gönükdirilendir. Onuň esasynda türkmen hem-de türk halklarynyň mizemes dostluk we doganlyk gatnaşyklary, medeni hem-de ruhy däpleriniň umumylygy durýar. Gepleşikleriň jemleri boýunça döwletara hyzmatdaşlygynyň kadalaşdyryjy-hukuk binýadyny has-da berkitjek ikitarpalaýyn resminamlara gol çekmek göz öňünde tutulýar.
Söwda-ykdysady ulgamda türkmen-türk gatnaşyklary çalt depginler bilen ösýär. Ikitaraplaýyn haryt dolanyşygynyň artmagy munuň şeýledigine aýdyň şaýatlyk edýär. Şunuň bilen birlikde, gumanitar-medeni, şol sanda bilim ugry boýunça döwletara gatnaşyklaryna hem netijeli häsiýet mahsusdyr.
Saparyň maksatnamasynda milli Liderimiziň Stambula baryp görmegi göz öňünde tutulýar. Şol ýerde Türkmenistanyň Halkara maýa goýum maslahaty geçiriler.
Hormatly Prezidentimiz Gurbanguly Berdimuhamedow hasabaty diňläp, Bitarap Türkmenistanyň netijeli daşary syýasat ugruny durmuşa geçirmek arkaly, dünýäniň ähli ýurtlary bilen gatnaşyklaryny parahatçylyk söýüjilik, hoşniýetli goňşuçylyk we deňhukukly özara bähbitli hyzmatdaşlyk ýörelgelerinde guraýar we geljekde hem şol ugra eýerjekdigini aýtdy.
Abraýly halkara guramalarynyň çäklerinde ikitaraplaýyn we köptaraplaýyn görnüşde üstünlikli ösýän döwletara türkmen-türk gatnaşyklaryna ýokary baha bermek bilen, milli Liderimiz soňky ýyllarda däbe öwrülen şol hyzmatdaşlygyň söwda-ykdysady ulgamda, şeýle hem medeni-gumanitar ulgamlarda täze kuwwatly itergä eýe bolandygyny belledi.
Kaydol: Kayıt Yorumları (Atom)


text:
Habarlar 28 ýanwar 2018
Resmi habar
Resmi habar
Hormatly Prezidentimiz Gurbanguly Berdimuhamedow Owganystan ýolbaşçylaryna we halkyna gynanç bildirdi
“Türkmenistan terrorçylygyň we ekstremizmiň islendik ýüze çykmalaryny aýgytly ýagdaýda ýazgarmak bilen, bu apata garşy göreşmek we ony ýok etmek işinde dünýä bileleşiginiň tagallalaryny doly goldaýar” diýlip, hatda aýdylýar.
Hyzmatdaşlyk
Döwlet gullugy akademiýasynyň we BMG-nyň ÖM-nyň işgärleriň mümkinçiligini ýokarlandyrmak boýunça bilelikdäki maksatnamasyny durmuşa geçirmek işleri dowam etdirilýär
Mälim bolşy ýaly, 2017-2019-njy ýyllara niýetlenen taslama Döwelt gullugy akademiýasynyň ösüş meýilnamasyny işläp taýýarlamak, ýurduň durmuş-ykdysady ösüşiniň ileri tutulýan ugurlary göz öňünde tutulyp, okuw maksatnamalaryny täzelemek, Aziýa, Ýewropa we GDA ýurtlarynyň döwlet dolandyryş esasy mekdepleri bilen hyzmatdaşlygyny giňeltmek ýaly ugurlara ýardam bermäge gönükdirilendir.
Sport
Amul-Hazar ylgaw taýaýjyklarynyň çyzgysy tassyklanyldy
Bu deňi-taýsyz ýaryşa mekdep okuwçylarynyň we talyplar toparlary gatnaşyp, ol sagdyn durmuş ýörelgesine eýerýänleiň ählisi üçin hakyky sport baýramyna öwrüler. Dürli şäherlerde we obalarda 10 we ondan köp tapgyrlara bölünen uzynlygy üç kilometre barabar menziller belleniler. Ylgawa gatnaşýanlar aralyk pellehanalara bölünip, ylgaw taýajyklaryny kabul ederler.